sagorsarker/bangla-wikipedia huggingface dataset:
জাইশ আল-জিহাদ আল-মুকাদ্দাস

জাইশ আল-জিহাদ আল-মুকাদ্দাস (Arabic: جيش الجهاد المقدس; "Jaysh al-Jihad al-Muqaddas") (আর্মি অব দ্য হলি ওয়ার নামেও পরিচিত) ছিল ফিলিস্তিনি আরবদের নিয়ে গঠিত একটি অনিয়মিত যোদ্ধা দল। ১৯৪৭-৪৮ সালে এই বাহিনী ফিলিস্তিন গৃহযুদ্ধে নেতৃত্ব দেয়। আবদুল কাদির আল-হুসাইনি ও হাসান সালামা এর নেতৃত্ব দেন। একে হুসাইনির ব্যক্তিগত বাহিনী বলা হয়। আরব লীগ এদের পাল্টা পদক্ষেপ হিসেবে জাইশ আল-ইনকাজ আল-আরাবি গঠন করে যাতে তাদের প্রতিরোধ করা যায় এবং ফিলিস্তিনি আরব নেতৃত্ব বহাল থাকার তার নিজস্ব পরিকল্পনা বহাল থাকে। সেসাথে স্বাধীন রাজনৈতিক ও সামরিক ক্ষমতার ব্যবহার প্রতিরোধও এর উদ্দেশ্য ছিল। তবে আরব সরকারগুলো কয়েক হাজার স্বেচ্ছাসেবককে উভয় বাহিনীতে যোগ দানে বিরত রাখে।
১৯৪৭ সালের ডিসেম্বর আবদুল কাদির আল-হুসাইনি জেরুজালেম সেক্টরে আসেন এবং ১৯৪৮ সালের মার্চ নাগাদ ১২৮ জন লোক তার কাছে ছিল। তিনি বির জাইত নামক স্থানে তার সদরদপ্তর স্থাপন করেন এবং জেরুজালেমের দিকে ইহুদি যানবাহনের উপর আক্রমণ করে শহরে অবরোধ সৃষ্টি করেন। হাসান সালামা ৯৫০ জনের সাথে ও ২২৮ জন অনিয়মিত লোক সেনা নিয়ে "তেল আবিব-জেরুজালেম" সড়কের প্রবেশপথে লিড্ডা ও রামল নামক স্থানে অপারেশনের দায়িত্ব নেন।
জাইশ আল-জিহাদ আল-মুকাদ্দাসের অধীনে স্থানীয় প্রতিরক্ষার জন্য ৫০,০০০ এর বেশি ফিলিস্তিনি আরব ছিল। কিন্তু ইসরায়েলের স্বাধীনতা যুদ্ধের সময় বাইরে পাঠানোর জন্য সব মিলিয়ে ৫,০০০ থেকে ১০,০০০ সেনা ছিল।
১৯৪৮ সালের ৮ এপ্রিল কাসতাল পাহাড়ের নিয়ন্ত্রণের জন্য যুদ্ধের সময় হুসায়নি হাতাহাতি লড়াইয়ে নিহত হন। তার বাহিনী হাগানাহর কাছ থেকে কাসতাল উদ্ধার করে। ইতিপূর্বে হাগানাহ ১০০ জনের মত সেনা নিয়ে অপারেশন নাকশনের সময় একটি গ্রাম দখল করে। তারা মুতজার ইহুদি বসতির দিকে পিছু হটে। পালমাচ সেনারা ৮-৯ এপ্রিল রাতে গ্রামই পুনরায় দখল করে নেয়। অধিকাংশ বাড়ি উড়িয়ে দেয়া হয় এবং পাহাড়টি কমান্ড পোস্ট হিসেবে ব্যবহৃত হতে থাকে। হুসায়নির মৃত্যুর ফলে তার সেনাদের মধ্যে মনোবলে চিড় ধরেছিল।
১৯৪৮ সালের ২২ সেপ্টেম্বর প্রথম আরব ইসরায়েলি যুদ্ধের সময় নিখিল ফিলিস্তিন সরকার গঠিত হলে এটি জাইশ আল-জিহাদকে পুনরায় গঠন করে এবং ফিলিস্তিনকে স্বাধীন করার লক্ষ্য ঘোষণা দেয়। তবে সরকারের নিজস্ব কোন অর্থ ছিল না। তারা মিশরের তত্ত্বাবধানে পরিচালিত হত এবং ফলপ্রসূ ছিল না।
১৯৪৮ সালের অক্টোবরে জর্ডান, জাইশ আল-জিহাদের বেশ কিছু ইউনিটকে ঘিরে ফেলে নিরস্ত্র করার জন্য আরব লিজিওনকে আদেশ দেয়।
12. Dupuy (1978) p 41
13. Benny Morris (2008) P158 p170,171,219
Dupuy N Trevor,(1978)."Elusive Victory The Arab- Israeli war 1947-1974" New York,N.Y. 10022
এডওয়ার্ড সাঈদ

এডওয়ার্ড সাঈদ (, ""; ২ নভেম্বর ১৯৩৫ – ২৪ সেপ্টেম্বর ২০০৩) ছিলেন একজন ফিলিস্তিনি মার্কিন তাত্ত্বিক ও বুদ্ধিজীবী। তিনি উত্তর উপনিবেশবাদ ধারণার সৃষ্টিতে অবদান রাখেন। সাঈদ মেন্ডেটরি ফিলিস্তিনে জন্মগ্রহণ করেন। পিতার দিক থেকে তিনি একজন মার্কিন নাগরিক ছিলেন। তিনি জেরুজালেম ও কায়রোতে তাঁর শৈশব অতিবাহিত করেন। সেখানে তিনি অভিজাত ব্রিটিশ বিদ্যালয়ে শিক্ষালাভ করেন। এরপর তিনি যুক্তরাষ্ট্রের উদ্দেশ্যে যাত্রা করেন। সেখানে তিনি প্রিন্সটন বিশ্ববিদ্যালয় থেকে ব্যাচেলর ডিগ্রি লাভ করেন এবং হার্ভার্ড বিশ্ববিদ্যালয় থেকে ইংরেজি সাহিত্যে ডক্টরেট ডিগ্রি অর্জন করেন। ১৯৬৩ সালে তিনি কলাম্বিয়া বিশ্ববিদ্যালয়ে যোগদান করেন। ১৯৯১ সালে তিনি সেখানে ইংরেজি ও তুলনামূলক সাহিত্যের অধ্যাপক হন।
সাংস্কৃতিক সমালোচক হিসাবে, সাঈদ প্রাচ্যবাদ (১৯৭৮) বইয়ের জন্য পরিচিত, এটি সাংস্কৃতিক উপস্থাপনার সমালোচনা যা প্রাচ্যবাদের ভিত্তি — পশ্চিমা বিশ্ব কীভাবে প্রাচ্যকে দেখে তা ব্যাখ্যা করেন।
এডওয়ার্ড ওয়াদী সাঈদ ১৯৩৫ সালের ১ নভেম্বর ম্যান্ডেটরি ফিলিস্তিনের জেরুসালেম শহরে এক সম্ভ্রান্ত আরব খ্রিষ্টান পরিবারে জন্মগ্রহণ করেন। তাঁর বাবা ওয়াদী সাঈদ ছিলেন জেরুসালেমের একজন ব্যবসায়ী। ওয়াদী সাঈদ প্রথম বিশ্বযুদ্ধে আমেরিকান এক্সপেডিশনারি সেনাবাহিনীতে যোগদান করেন এবং তাঁর যুদ্ধকালীন সামরিক সেবার ফলে তিনি ও তাঁর পরিবারের সদস্যরা মার্কিন নাগরিকত্ব লাভ করেন। এডওয়ার্ডের মা হিলদা সাঈদ ছিলেন লেবাননীয় বংশোদ্ভূত যিনি বেড়ে উঠেছিলেন উসমানীয় শাসনাধীন ফিলিস্তিনের নাসরৎ শহরে। ১৯১৯ সালে ওয়াদী সাঈদ তাঁর এক চাচাতো ভাইয়ের সাথে যৌথভাবে কায়রোতে একটি স্টেশনারি ব্যবসা চালু করেন। সাঈদ পরিবার প্রোটেস্ট্যান্ট মতাবলম্বী ছিলেন। এডওয়ার্ড ও তাঁর বোন রোজমারি সাঈদ জাহলান (১৯৩৭–২০০৬) উভয়ই অ্যাকাডেমিক কর্মজীবন অনুসরণ করেছিলেন। এডওয়ার্ড পরবর্তী জীবনে অজ্ঞেয়বাদী হয়ে পড়েছিলেন।
কাত্যায়ন

কাত্যায়ন (খ্রিস্টপূর্ব ৩য় শতক) একজন সংস্কৃত ব্যাকরণবিদ এবং বৈদিক আমলের প্রথিযশা গণিতবিদ। তিনি বৈদিক ভারতের একজন অধিবাসী ছিলেন।
কিছু কিছু কিংবদন্তি অনুযায়ী, তিনি বিশ্বামিত্রের বংশ থেকে উৎপন্ন "কাত্য" বংশে জন্মগ্রহণ করেছিলেন, তাই তাঁর নাম হয় কাত্যায়ন। কথাসরিৎসাগর কাত্যায়নকে বররুচির আরেকটি নাম হিসেবে উল্লেখ করা হয়েছে, যিনি ছিলেন শিবের অনুচর পুষ্পদন্তের পুনর্জন্ম। এই কাহিনীতে বলা হয়েছে যে তিনি শিবের পুত্র কার্তিকেয় (যিনি কুমার নামেও পরিচিত) এর কাছ থেকে ব্যাকরণ শিখেছিলেন। এই তথ্য গরুড়পুরাণেও পাওয়া যায়, যেখানে বলা হয়েছে কার্তিকেয় কাত্যায়নকে এমনভাবে ব্যাকরণের নিয়ম শিক্ষা দেন, যা শিশুরাও সহজে বুঝতে পারে। মনে করা হয়, তাঁর পূর্ণ নাম সম্ভবত "বররুচি কাত্যায়ন" ছিল।
কালিকা পুরাণ-এর মতো গ্রন্থে উল্লেখ আছে যে, ঋষি কাত্যায়ন মাতৃদেবীর উপাসনা করেছিলেন যেন তিনি তাঁর কন্যারূপে জন্মগ্রহণ করেন। এই কারণেই দেবীকে বলা হয় কাত্যায়নী, অর্থাৎ "কাত্যায়নের কন্যা"। নবরাত্রি উৎসবের ষষ্ঠ দিনে এই দেবীর পূজা করা হয়।
বামন পুরাণ অনুসারে, এক সময় দেবতারা অসুর মহিষাসুর-এর অত্যাচার নিয়ে আলোচনা করার জন্য একত্রিত হয়েছিলেন এবং তাঁদের ক্রোধ শক্তির রূপে প্রকাশ পায়। সেই শক্তির রশ্মিগুলি ঋষি কাত্যায়নের আশ্রমে স্ফটিকীকৃত হয়ে পড়ে। কাত্যায়ন ঋষি সেই শক্তিকে এক সুনির্দিষ্ট রূপ দেন। সেই কারণে তাঁকে কাত্যায়নী বলা হয়।
তিনি দুটি বিশেষ কাজের জন্য এখনও বিখ্যাত হয়ে আছেন
জাপান জাতীয় মহিলা ক্রিকেট দল

জাপান জাতীয় মহিলা ক্রিকেট দল আন্তর্জাতিক ক্রিকেট অঙ্গনে জাপানের জাতীয় পর্যায়ের মহিলা ক্রিকেট দলের প্রতিনিধিত্বকারী দল। ২০০৩ সালে নেদারল্যান্ডসে অনুষ্ঠিত আইডব্লিউসিসি ট্রফির মাধ্যমে আন্তর্জাতিক অঙ্গনে তাদের অভিষেক ঘটে। এর ফলে যে-কোন জাপানী দলের পূর্বেই তারা প্রথম একদিনের খেলায় অংশগ্রহণ করে। তখনও জাপানের পুরুষ ক্রিকেট দল এ পর্যায়ে পৌঁছেনি। পাঁচ খেলার ঐ প্রতিযোগিতার সবগুলো খেলাতেই দলটি হেরে যায় ও নেদারল্যান্ডসের বিপক্ষে অনুষ্ঠিত খেলায় অবিশ্বাস্যরূপে অতিরিক্ত ১০৪ রান দেয়। প্রতিযোগিতায় পাকিস্তানের বিপক্ষে তারা মাত্র ২৮ রানে অল-আউট হয়। তন্মধ্যে অতিরিক্ত রান থেকেই আসে ২০ রান ও ব্যাট থেকে আসে মাত্র ৮ রান। উদ্বোধনী ব্যাটসম্যানদ্বয় ৩ রান করেছিলেন।
সেপ্টেম্বর, ২০০৬ সালে তারা পুনরায় আন্তর্জাতিক অঙ্গনে ফিরে আসে। ২০০৭ সালে আয়ারল্যান্ডে অনুষ্ঠিত বিশ্বকাপের বাছাইপর্বে পূর্ব এশিয়া/প্রশান্ত মহাসাগরীয় অঞ্চল থেকে প্রতিনিধিত্বের অংশ হিসেবে পাপুয়া নিউগিনি’র বিপক্ষে তিন খেলার একদিনের সিরিজে অংশ নেয়। জাপান আইডব্লিউসিসি ট্রফিতে খানিকটা উন্নতি করলেও তিনটি খেলার সবগুলোতেই পরাজিত হয়।
রওশন আরা বাচ্চু

রওশন আরা বাচ্চু (১৭ ডিসেম্বর ১৯৩২ – ৩ ডিসেম্বর ২০১৯) ১৯৫২ সালে বাংলা ভাষা আন্দোলনের একজন সংগ্রামী ছিলেন। ২১শে ফেব্রুয়ারিতে যে সমস্ত ছাত্র নেতারা ১৪৪ ধারা ভাঙ্গতে চেয়েছিলেন তিনি তাদের অন্যতম।
রওশন আরা ১৭ ডিসেম্বর ১৯৩২ সালে সিলেটের মৌলভীবাজারের কুলাউড়ার উছলাপাড়া গ্রামে জন্ম গ্রহণ করেন। তার বাবার নাম এ এম আরেফ আলী এবং মায়ের নাম মনিরুন্নেসা খাতুন।
রওশন আরা বাচ্চু ১৯৪৭ সালে পিরোজপুর গার্লস স্কুল থেকে ম্যাট্রিক পাস করেন। এরপর বরিশাল ব্রজমোহন কলেজ থেকে ১৯৪৮ সালে ইন্টারমিডিয়েট পাস করে ঢাকা বিশ্ববিদ্যালয় থেকে ১৯৫৩ সালে দর্শনে অনার্স করেন। এরপর ১৯৬৫ সালে বি এড এবং ১৯৭৪ সালে ইতিহাসে এম এ করেন। তিনি সলিমুল্লাহ মুসলিম হল এবং উইম্যান স্টুডেন্টস রেসিডেন্স এর সদস্য নির্বাচিত হন। তিনি "গণতান্ত্রিক প্রোগ্রেসিভ ফ্রন্ট" এর সাথে ছাত্র রাজনীতিতে অংশগ্রহণ করেন।
তিনি বিভিন্ন শিক্ষা প্রতিষ্ঠানের সাথে যুক্ত ছিলেন যেমন, ঢাকার আনন্দময়ী বালিকা উচ্চ বিদ্যালয়, লিটন অ্যাঞ্জেলস, আজিমপুর গভর্নমেন্ট গার্লস স্কুল এন্ড কলেজ (খন্ডকালীন), নজরুল একাডেমি, কাকলি হাই স্কুল এন্ড কলেজ এবং পরে আলেমা একাডেমিতে। সবশেষে ২০০০ সালে বিএড কলেজে অধ্যাপক হিসেবে অবসর গ্রহণ করেন।
১৯৫২ সালের বাংলা ভাষা আন্দোলনের সময় রওশন আরা বাচ্চু ছিলেন ঢাকা বিশ্ববিদ্যালয়ের ছাত্রী। ২১ ফেব্রুয়ারিতে যে সকল ছাত্র নেতারা ১৪৪ ধারা ভাঙ্গার পক্ষে ছিলেন তিনি তাদের মধ্যে অন্যতম। তিনি জনমত সমর্থনের জন্যও ব্যাপক চেষ্টা করেন। তার অনুপ্রেরণায় ইডেন মহিলা কলেজ এবং বাংলাবাজার বালিকা বিদ্যালয় এর ছাত্রীদের সংগঠিত করে আমতলার সমাবেশ স্থলে নিয়ে আসেন। এখান থেকেই ছাত্রনেতারা ১৪৪ ধারা ভঙ্গের ঐতিহাসিক সিদ্ধান্ত নেন। তারা ব্যারিকেড টপকিয়ে মিছিল নিয়ে এগুনোর চেষ্টা করেন। কিন্তু পুলিশের বাধার মুখে ব্যরিকেড টপকানো বেশ কঠিন ছিলো। রওশন আরা বাচ্চু তার দলের সবাইকে নিয়ে পুলিশের তৈরি ব্যারিকেড ভেঙ্গে ফেলেন। এরপর পুলিশ লাঠিচার্জ শুরু করে দেয়। এতে নিহত ও আহত হন অনেকে। রওশন আরা বাচ্চুও ছিলেন এমন আহতদের একজন।
রওশন আরা বাচ্চু ৩ ডিসেম্বর ২০১৯ সালে অ্যাপোলো হাসপাতালে চিকিৎসাধীন অবস্থায় মৃত্যুবরণ করেন।
রাই (ফুটবলার)

রাই সুজা ভিয়েরা ডি অলিভিয়েরা (জন্ম: ১৫ মে, ১৯৬৫) রিবেইরো প্রেতো এলাকায় জন্মগ্রহণকারী ব্রাজিলের অবসরপ্রাপ্ত ও প্রথিতযশা ফুটবলার। বিশ্ব ফুটবল অঙ্গনে তিনি রাই () নামেই সমধিক পরিচিত ফুটবল খেলোয়াড়। ব্রাজিল ফুটবল দলে তিনি আক্রমণাত্মক মধ্যমাঠের খেলোয়াড় ছিলেন। জাতীয় দলে তিনি একদশকেরও অধিককাল ফুটবল খেলেছেন। ১৯৯৪ সালের ফিফা বিশ্বকাপ বিজয়ী ব্রাজিল দলের অন্যতম সদস্য ছিলেন তিনি।
১৫ বছরের ফুটবল জীবনে তিনি সাঁও পাউলো এবং প্যারিস সেন্ট-জার্মেইন দলের হয়ে ক্লাব ফুটবলে অংশ নিয়েছেন। এ দুইদলে সম্মিলিতভাবে ১৫টি প্রধান শিরোপা জয়ের সাথে সম্পৃক্ত ছিলেন। এছাড়াও তিনি শতগোলের মাইলফলক ছুঁয়েছেন। বিখ্যাত ব্রাজিলীয় ফুটবল তারকা সক্রেটিসের ছোট ভাই হিসেবেও তার পরিচিতি রয়েছে।
১৯৮৭ সালে ব্রাজিলের হয়ে ৫১তম ক্যাপ পরিধান করেন। ঐ বছরই সাঁও পাউলোতে অনুষ্ঠিত কোপা আমেরিকার খেলায় আর্জেন্টিনার বিপক্ষে মাঠে নামেন। চিলির বিপক্ষে ০-৪ গোলে হারা খেলাসহ তিনি দুই খেলায় অংশ নিয়েছিলেন। এরফলে তার দল গ্রুপ-পর্ব থেকেই বিদায় নিতে বাধ্য হয়। ইংল্যান্ডের বিপক্ষে রৌজ কাপে ১৯ মে ১৫ মিনিটের জন্য অংশ নেন ও তার দল ১-১ গোলে ড্র করে।
কোচ কার্লোস আলবার্তো পেরেইরা’র পরিচালনায় ১৯৯৪ সালের ফিফা বিশ্বকাপের ব্রাজিল দলের অধিনায়ক মনোনীত হন তিনি। প্রথম খেলায় রাশিয়ার বিরুদ্ধে ২-০ গোলে জয়ী হয় ব্রাজিল। ঐ খেলায় তিনি পেনাল্টিতে এক গোল করেছিলেন। প্রথম তিন খেলায় রোমারিওকে মাঠে নামানো হলে কোয়ার্টার-ফাইনালে তিনি নেদারল্যান্ডসের বিপক্ষে অতিরিক্ত খেলোয়াড় হিসেবে ১০ মিনিট, সেমি-ফাইনালে সুইডেনের বিপক্ষে ৪৫ মিনিট খেলেন। এরফলে তার দল প্রতিযোগিতায় শিরোপা লাভ করেছিল।
রাইয়ের সহোদর বড় ভাই সক্রেটিস ব্রাজিলের ফুটবলার ছিলেন ও মধ্যমাঠে খেলতেন। তিনিও সাঁও পাউলোর বোতাফিগো ডি সাঁও পাউলো দলের প্রতিনিধিত্ব করেন। আন্তর্জাতিক ফুটবল অঙ্গনে ব্রাজিলের পক্ষে দীর্ঘদিন খেলেছেন। ফুটবল খেলা থেকে অবসর নেয়ার পর সমাজকর্মী ও ন্যায়বিচারের প্রচারণামূলক কর্মকাণ্ডে নিযুক্ত রয়েছেন রাই।
এটিকে ফুটবল ক্লাব

এটিকে () (পূর্বতন নাম: অ্যাটলেটিকো ডি কলকাতা) হল ইন্ডিয়ান সুপার লিগে পশ্চিমবঙ্গের কলকাতা শহর থেকে অংশগ্রহণকারী একটি ভারতীয় ফুটবল দল। এই দলটি ২০১৪ সালের ৭ ই মে ইন্ডিয়ান সুপার লিগের প্রথম দল হিসাবে স্থাপিত হয়। দলটির নাম স্পেনীয় ফুটবল দল আতলেতিকো মাদ্রিদ-এর অনুকরণে রাখা হয়েছিল। ২০২০ সালে দলটির মালিকপক্ষ মোহনবাগান অ্যাথলেটিক ক্লাবের ফুটবল বিভাগের ৮০ শতাংশ মালিকানা অধিগ্রহণ করে নবগঠিত "এটিকে মোহনবাগান প্রাইভেট লিমিটেড"-এ অর্থ বিনিয়োগ করার সিদ্ধান্ত নেন এবং এটিকে ফুটবল ক্লাবের নিবন্ধ বাতিল করার মধ্যে দিয়ে এই ক্লাবের অবলুপ্তির সিদ্ধান্ত গ্রহণ করেন।
কলকাতা গেমস এন্ড স্পোর্টস প্রাইভেট লিমিটেড এবং মোহনবাগান এই দলটির মালিকানা বহন করত। এই সংস্থায় ছিলেন সৌরভ গঙ্গোপাধ্যায় , সঞ্জীব গোয়েঙ্কা, হর্ষবর্ধন নেওটিয়া ও উৎসব পারে।
বিবেকানন্দ যুবভারতী ক্রীড়াঙ্গন দলটির ঘরের মাঠ হিসেবে পরিচিত। এছাড়া সংস্কারের জন্য মূল মাঠটি উপলব্ধ না থাকায় ২০১৬ সালে রবীন্দ্র সরোবর স্টেডিয়াম টি ব্যবহৃত হয়েছে।
 "(ভারতীয় জাতীয় দলের অধিনায়ক ছিলেন)"
"(এ-লিগের টপ স্কোরার ও ফিজির অধিনায়ক)"
"তারকা প্রদর্শনকারীদের গাঢ় রঙে দেখানো হলো। "
১৯৪৮ আরব-ইসরায়েলি যুদ্ধ

১৯৪৮ আরব-ইসরায়েলি যুদ্ধ বা প্রথম আরব-ইসরায়েলি যুদ্ধ ১৯৪৮ খ্রিষ্টাব্দে ইসরায়েল এবং আরব রাষ্ট্রসমূহ ও ফিলিস্তিনি আরব বাহিনীর গুলোর সম্মিলিত সামরিক বাহিনী মধ্যে সংঘটিত হয়। এটি আরবিতে "নাকবা" (বিপর্যয়) ও হিব্রুতে "মিলখেমেত হাতজমাউত" (স্বাধীনতা যুদ্ধ) বলে পরিচিত যা ১৯৪৮ ফিলিস্তিন যুদ্ধের দ্বিতীয় পর্যায়।
১৯১৭ খ্রিষ্টাব্দের বেলফোর ঘোষণা ও ১৯২০ খ্রিষ্টাব্দের ফিলিস্তিনে ব্রিটিশ মেন্ডেটের পর থেকে আরব ও ইহুদিদের মধ্যে উত্তেজনা ও সংঘর্ষ চলছিল। আরব ও ইহুদি উভয় গোষ্ঠীই ব্রিটিশ নীতির কারণে অসন্তুষ্ট ছিল। ফিলিস্তিনে আরব বিদ্রোহের পর থেকে আরবদের মধ্যে বিরোধী গ্রুপ গড়ে উঠে। ইহুদিদের প্রতিরোধের ফলশ্রুতিতে ইহুদি শক্তির উত্থান হয়। ফিলিস্তিন মেন্ডেটকে দ্বিখন্ডিত করার পরিকল্পনার ফলে সৃষ্ট চলমান উত্তেজনার ফলে ১৯৪৭ এর ৩০ নভেম্বর আরব ও ইহুদিদের মধ্যে গৃহযুদ্ধ শুরু হয়। ফিলিস্তিনকে দুভাগ করে একটি আরব রাষ্ট্র, একটি ইহুদি রাষ্ট্র ও জেরুজালেমের জন্য একটি বিশেষ আন্তর্জাতিক শাসন সৃষ্টি করা এ পরিকল্পনার উদ্দেশ্য ছিল।
১৯৪৮ এর ১৪ মে চলমান গৃহযুদ্ধ ইসরায়েল ও আরব রাষ্ট্রগুলোর মধ্যকার রাষ্ট্রীয় বিরোধ রূপ নেয়। মিশর, জর্ডান ও সিরিয়া এবং ইরাকের প্রেরণ করা সেনাদলের সম্মিলিত বাহিনী ফিলিস্তিনে ঢুকে পড়ে। তারা আরব অঞ্চলগুলো অধিকার করে নেয় এবং ইসরায়েলি বাহিনী ও বেশ কিছু ইহুদি বসতিতে আক্রমণ করে। কিছু সন্ধিকালীন সময় বাদে দশমাস যাবত চলা যুদ্ধের বেশীরভাগ সাবেক ব্রিটিশ মেন্ডেট অঞ্চলে এবং অল্প কিছু সময় সিনাই উপদ্বীপ ও দক্ষিণ লেবাবনে সংঘটিত হয়। 
যুদ্ধের ফলশ্রুতিতে ইসরায়েল জাতিসংঘ সাধারণ পরিষদ প্রস্তাব ১৮১ কর্তৃক প্রস্তাবিত ভূখণ্ড ধরে রাখতে সক্ষম হয় এবং জাফা, লুদ, রামলা, গেলিলি, নেগেভের কিছু অংশ, তেলআবিব-জেরুজালেম সড়কসহ একটি প্রশস্ত উপত্যকা, পশ্চিম জেরুজালেম এবং পশ্চিম তীরের কিছু অংশসহ প্রস্তাবিত আরব রাষ্ট্রের ৬০% এর উপর কর্তৃক স্থাপন করে। ট্রান্সজর্ডান পূর্ব জেরুজালেমসহ অবশিষ্ট পশ্চিম তীরের উপর নিয়ন্ত্রণ বজায় রাখে। মিশরীয় সেনারা গাযা উপত্যকা অধিকার করে। এতে কোনো আরব ফিলিস্তিনি রাষ্ট্র প্রতিষ্ঠিত হয়নি। ইরাকি ও ফিলিস্তিনিরা ছাড়া বাকি পক্ষগুলোর মধ্যে যুদ্ধবিরতি চুক্তি স্বাক্ষরিত হয়।
এই সংঘর্ষের ফলে মধ্যপ্রাচ্যের জনসংখ্যায় বড় ধরনের পরিবর্তন আসে। ৭০,০০০ এর মত ফিলিস্তিনি আরব ইসরায়েলের অংশ হওয়া অঞ্চল থেকে বহিস্কৃত হয় এবং তারা ফিলিস্তিনি উদ্বাস্তুতে পরিণত হয়। যুদ্ধের পরবর্তী ৩ বছরে মধ্যপ্রাচ্যের অন্যান্য স্থান থেকে প্রায় ৭০,০০০ এর মত ইহুদি তাদের দেশ থেকে পালিয়ে নাহয় বহিস্কৃত হয়ে ইসরায়েলে বসতি স্থাপন করা অন্যান্য ইহুদি উদ্বাস্তুদের সাথে ইসরায়েলে চলে আসে।
মঞ্জুল ভার্গব

মঞ্জুল ভার্গব () (আগস্ট ৮,১৯৭৪) একজন কানাডীয়-মার্কিন গণিতবিদ। তিনি প্রিন্সটন বিশ্ববিদ্যালয়ের R. Brandon Fradd প্রফেসর এবং তিনি নাম্বার থিওরির জন্য বিখ্যাত।
ভার্গব ২০১৪ সালে ‘ফিল্ডস মেডেল’ অর্জন করেছেন। গণিতের উপর এটিই সর্বোচ্চ এবং সব থেকে সম্মানের পুরস্কার। মঞ্জুল হলেন প্রথম ভারতীয় বংশোদ্ভূত গণিতবিদ, যিনি এই বিরল সম্মানের অধিকারী হলেন। দক্ষিণ কোরিয়ার রাজধানী সিউল শহরে ইন্টারন্যাশনাল ম্যাথমেটিক্যাল কনফারেন্স তার হাতে তুলে দেওয়া হয়। প্রতি চার বছরে এক বার এই দিনেই গণিতজ্ঞদের এই বিশ্ব সম্মেলন হয়। এর আগেরটি হয়েছিল ভারতের হায়দরাবাদে। কারো বয়স ৪০ পেরিয়ে গেলে এই পুরস্কার দেওয়া হয় না।
ইন্টারন্যাশনাল ম্যাথমেটিক্যাল ইউনিয়নের তথ্যমতে, জ্যামিতিক সংখ্যার নয়া পদ্ধতি আবিষ্কার করার জন্য মঞ্জুল ভার্গবকে এই মেডেলটি দেওয়া হয়েছে৷ বীজগণিতে নাম্বার থিয়োরি, গাউস উপপাদ্যের উচ্চতর মাত্রায় তার প্রতিপাদ্য গবেষণা বিখ্যাত। ভার্গবের এর্ডশ সংখ্যার মান হল ২।
ভার্গবের পিতৃ নিবাস ছিল ভারতের জয়পুর।তবে তার জন্ম কানাডার হ্যামিলটন,ওন্টারিও তে। তবে তার শৈশব কেটেছে নিউ ইয়র্কের লং আইল্যান্ডে। তার মা মীরা ভার্গবও একজন গণিতজ্ঞ এবং বাবা একজন রসায়নবিদ। গণিতে ওঁর হাতেখড়ি মা মীরা ভার্গবের কাছে। মীরা নিউ ইয়র্কে হফস্ট্রা বিশ্ববিদ্যালয়ে গণিতের শিক্ষক। 
মঞ্জুল মাত্র ১৪ বছর বয়সে তার হাইস্কুলের কম্পিউটার ও গণিতের কোর্স সম্পন্ন করেন। এরপর তিনি Plainedge High School ভর্তি হন। ১৯৯২ সালে স্নাতক সম্পন্ন করেন। ১৯৯৬ সালে Harvard University তে ভর্তি হন। এবছরেই তার কৃতিত্বপূর্ণ গবেষণার জন্য সম্মানজনক মরগান পুরস্কার পান। তিনি ২০০১ সালে প্রিন্সটন থেকে ডক্টরেট ডিগ্রী সম্পন্ন করেন।প্রিন্সটন বিশ্ববিদ্যালয়ে মঞ্জুলের পিএইচডি গাইড ছিলেন অ্যান্ড্রু ওয়াইলস, যিনি ১৯৯৫ সালে সমাধান করেছিলেন ‘ফার্মাস লাস্ট থিয়োরেম’ নামে এক ধাঁধাঁ। তার আগে সাড়ে তিনশো বছরেও কোন পণ্ডিত পারেননি ওই ধাঁধাঁর সমাধান করতে। 
গণিতের অধ্যাপক মঞ্জুল সঙ্গীতেও এক জন বিশেষজ্ঞ। বাজান সেতার, তবলা, গিটার এবং বেহালা। তবলায় জাকির হুসেনের ছাত্র মঞ্জুল কনসার্টে অংশ নিয়েছেন আমেরিকার বিভিন্ন শহরে। সংস্কৃতের অধ্যাপক দাদুর কাছেই ওই ভাষায় হাতেখড়ি মঞ্জুলের। সেই সূত্রেই আগ্রহ জন্মায় প্রাচীন ভারতীয় গণিত সম্পর্কে। সাম্প্রতিক কালে তিনি যথেষ্ট পরিশ্রম করেছেন শ্রীনিবাস রামানুজনের গণিতচর্চার সাফল্য বিশ্বের দরবারে তুলে ধরতে।গণিতের সঙ্গে সাহিত্য- সংস্কৃতির এক সমন্বয় বিশ্বাস করেন মঞ্জুল।তার মতে, সংস্কৃতি ছাড়াও ভারতের প্রাচীন ইতিহ্য ও সাহিত্য থেকে এমন কিছু উপাদান তিনি পেয়েছেন, যা তাকে ২০০ বছরের জটিল সমস্যার সমাধানে পৌঁছাতে সাহায্য করেছে। প্রাচীন গণিতজ্ঞ ব্রহ্মগুপ্তের অসাধারণ গণিত তত্ত্বের কথা উল্লেখ করে মঞ্জুল বলেন, ভারতের সুপ্রাচীন ইতিহাস ইতিহ্যের মধ্যেও লুকিয়ে আছে গণিতের বহু জটিল সমস্যার সমাধান। পুরানের মত প্রাচীন গ্রন্থ এখনও হতে পারে আধুনিক গণিতের দিকদর্শন- এমনই মত পোষন করেন বিশ্বের শীর্ষ গণিতজ্ঞদের অন্যতম- অধ্যাপক মঞ্জুল ভার্গব।
সাখরা

সাখরা (Arabic: صخرة translit. "Sakhrah") দ্বারা জেরুসালেমের কুব্বাত আস সাখরা নামক স্থাপনার অভ্যন্তরে অবস্থিত পাথরকে বোঝানো হয়। একে ছিদ্রযুক্ত পাথরও বলা হয় কারণ এর দক্ষিণ পূর্ব কোণে একটি গর্ত রয়েছে যা পাথরের নিচে বির আল আরওয়াহ নামক গুহায় চলে যায়। এটি ইহুদি ধর্মের সর্বাধিক গুরুত্বপূর্ণ স্থান। ইহুদি প্রথা অনুযায়ী এটি বেহেশত ও পৃথিবীর মধ্যকার আধ্যাত্মিক সংযোগ। ইহুদিরা প্রার্থনার সময় এর দিকে মুখ করে। তাদের বিশ্বাস অনুযায়ী এটি জেরুসালেমের মন্দিরের "হলি অব হলিসের" স্থান ছিল।
যোগেশ দাস

যোগেশ দাস (; ) অসমের একজন ছোটগল্প লেখক, উপন্যাস লেখক ও সাংবাদিক। ১৯২৭ সনের ১ এপ্রিল তারিখে তার জন্ম হয়। ১৯৮০ সনে "পৃথিবীর অসুখ" নামক গল্পের জন্য তিনি সাহিত্য অকাদেমি পুরস্কার লাভ করেন।। ১৯৮৫ সনে তিনি অসম সাহিত্য সভার বিহুপুরিয়া অধিবেশনে সভাপতিত্ব করেন। তিনি অসমের বিভিন্ন সাংস্কৃতিক অনুষ্ঠানের সহিত জড়িত ছিলেন।
১৯৫৩ সনে গুয়াহাটি বিশ্ববিদ্যালয় থেকে অসমীয়া সাহিত্যে এম.এ ডিগ্রী লাভ করেন। তিনি সাংবাদিক কর্মজীবন গ্রহণ করার পরও অধ্যাপনার বৃত্তি অব্যাহত রাখেন ও গুয়াহাটির বি.বরুয়া মহাবিদ্যালয়ে অসমীয়া বিভাগের প্রধান প্রবক্তা রুপে অবসর গ্রহণ করেন। 
যোগেশ দাশ পঞ্চাশ দশকে নিজেকে লেখক রুপে আত্মপ্রকাশ করেন। ছোট গল্প ও উপন্যাস তিনি সমান দক্ষতায় লেখেন। ১৯৫৩ সনে তার প্রথম উপন্যাস "কলপটুয়ার মৃত্যু" প্রকাশ পায়। ১৯৫৫ সনে তার দ্বিতীয় উপন্যাস ডায়র আরু নাই তাকে শক্তিশালী উপন্যাসিক রুপে প্রতিষ্ঠা করে। এই গ্রন্থটি ন্যাশনাল বুক ট্রাষ্ট দ্বারা ভারতের প্রধান ভাষাসমূহে অনুবাদিত হয়। তার অন্যতম বিখ্যাত ছোট গল্পের সংকলন হচ্ছে "পৃথিবীর অসুখ"।' তার "Folklore of Assam" গ্রন্থে অসমের লোক-সংস্কৃতি সমন্ধে সরল ও বিস্তৃত বিবরন পাওয়া যায়।। 
১৯৯৯ সনের ৯ সেপ্টেম্বর তারিখে যোগেশ দাশের মৃত্যু হয়।
সৈয়দ আব্দুল মালিক

সৈয়দ আব্দুল মালিক (; ) অসমীয়া সাহিত্যের এক বিশিষ্ট ঔপন্যাসিক, গল্পকার, নাট্যকার ও কবি। ১৯৭৭ সনে তিনি অসম সাহিত্য সভার সভাপতি পদে নিযুক্ত হন। তিনি "অঘরি আত্মার" কাহিনী নামক উপন্যাসের জন্য ১৯৭২ সাহিত্য অকাদেমি পুরস্কার, ১৯৯২ সনে অসম উপত্যকা পুরস্কার, ১৯৯৫ সনে শংকরদেব পুরস্কার ও পদ্মশ্রী ও পদ্মভূষণ পুরস্কার লাভ করেন। সম্মান লাভ করে৷ 
১৯১৯ সনের ১৫ জানুয়ারীতে অসমের গোলাঘাট জেলার নাহরনি নামক স্থানে সৈয়দ আব্দুল মালিক জন্মগ্রহণ করেন। যোরহাট হাইস্কুল থেকে শিক্ষা সমাপ্ত করে তিনি যোরহাট মহাবিদ্যালয় থেকে আই.এ ডিগ্রী লাভ করেন। ১৯৪১ সনে গুয়াহাটির কটন কলেজ থেকে বি.এ ডিগ্রী লাভ করেন। কিছুবৎসর চাকুরি করার পর ১৯৫১ সনে অসমীয়া বিভাগে এম.এ ডিগ্রী লাভ করেন। 
১৯৪২ সনে আবকারী বিভাগের সাব-ইন্সপেক্টর রুপে কর্মে যোগদান করা আব্দুল মালিকে কিছুদিন সৈন্য বিভাগেও যোগদান দিয়েছিলেন। ১৯৪৬ সনে যোরহাট মহাবিদ্যালয়ে ফার্শী প্রবক্তা রুপে ২বৎসর কাজ করে গুয়াহাটি-শিলং বেতার কেন্দ্রে পোগ্রাম এসিস্টেন্ট হিসেবে যোগদান করেন। প্রায় দের বৎসর এই কার্য করে ঢেকিয়াল হাইস্কুল ও কুরালগুরি হাইস্কুলে শিক্ষকতা করেন। ১৯৫১ সন থেকে ১৯৭৬ সন পর্যন্ত যোরহাটের জে.বি কলেজে অসমীয়া বিভাগে প্রবক্তা রুপে কার্যনির্বাহ করেন। ১৯৬৩ সন থেকে ১৯৬৯ সন পর্যন্ত সাহিত্য অকাদেমি কাউন্সিলে সদস্য রুপে থাকা আব্দুল মালিক ১৯৬৯ সনে সম্পাদক হিসেবে নির্বাচিত হন। ১৯৭৬ সনে রাজ্যসভার সাংসদ হিসেবে নির্বাচিত হন ও অভায়াপুরি অধিবেশনে অসম সাহিত্য সভার সভাপতি রুপে নির্বাচিত হন। ভারতীয় গণ নাট্য সংঘ ও কমিনিউষ্ট আন্দোলনের সহিত তিনি তরুন বয়স থেকে জড়িত ছিলেন। 
২০০০ সনের ১৯ ডিসেম্বর তারিখে সৈয়দ আব্দুল মালিক মৃত্যুবরণ করেন।
নাজমুন মুনিরা ন্যান্সি

নাজমুন মুনিরা ন্যান্সি (জন্ম: ১৩ ডিসেম্বর ১৯৮৮), ন্যান্সি নামে পরিচিত, একজন বাংলাদেশী সংগীতশিল্পী। তার সঙ্গীত জীবন শুরু হয় ২০০৬ সালে "হৃদয়ের কথা" চলচ্চিত্রের গান গেয়ে। ২০০৯ সালের তার প্রথম অ্যালবাম "ভালোবাসা অধরা" মুক্তি পায়। ২০১১ সালের "প্রজাপতি" চলচ্চিত্রের গানে কণ্ঠ দিয়ে তিনি প্রথমবারের মত জাতীয় চলচ্চিত্র পুরস্কার অর্জন করেন। এছাড়া মেরিল-প্রথম আলো পুরস্কার-এ ২০১০ থেকে ২০১৬ সাল পর্যন্ত টানা সাতবার তারকা জরিপে শ্রেষ্ঠ কণ্ঠশিল্পী (নারী) বিভাগে পুরস্কার অর্জন করেন।
ন্যান্সির বাড়ি নেত্রকোণার সাতপাইতে। 
২০০৬ সালে ভালোবেসে বিয়ে করেন ব্যবসায়ী আবু সাঈদ সৌরভকে। আনুষ্ঠানিকভাবে ২০১২ সালের ২৪ মে ছয় বছরের সংসারজীবনের ইতি টানেন নাজমুন মুনিরা ন্যান্সি। তাদের একমাত্র মেয়ে রোদেলা। তিনি পরবর্তীতে নাজিমুজ্জামান জায়েদকে ২০১৩ সালের ৪ মার্চ বিয়ে করেছেন। জায়েদ ময়মনসিংহ পৌরসভায় চাকরি করছেন এবং ব্যবসার সঙ্গেও জড়িত। ২০২১ সালের এপ্রিল মাসে এক ফেসবুক স্ট্যাটাসে নাজিমুজ্জামান জায়েদের সঙ্গে একসঙ্গে থাকছেন না বলে জানান ন্যান্সি। একই বছরের জুলাই মাসে আরেক ফেসবুক স্ট্যাটাসে তৃতীয় বারের মতো বিয়ের পিঁড়িতে বসার ঘোষণা দেন ন্যান্সি। 
২০০৬ সালে "হৃদয়ের কথা" ছবির গানে কণ্ঠ দিয়ে মিডিয়ায় যাত্রা শুরু হয় ন্যান্সির। একই বছরে বিজ্ঞাপনের জিঙ্গেলেও অভিষেক হয় তার। পরের বছরে ২০০৮ সালে আকাশ ছোঁয়া ভালোবাসা ছবির "পৃথিবীর যত সুখ যত ভালোবাসা" গানটির মাধ্যমে রাতারাতি আলোচনায় আসেন ন্যান্সি। এই বছর "আমার আছে জল" এবং চন্দ্রগ্রহণ" চলচ্চিত্রের গানেও কণ্ঠ দেন। ২০০৯ সালে সংগীতা থেকে বের হয় ন্যান্সির প্রথম একক অ্যালবাম "ভালোবাসা অধরা;এছাড়া থার্ড পারসন সিঙ্গুলার নাম্বার" চলচ্চিত্রে হাবিব ওয়াহিদের সঙ্গীত পরিচালনায় তার সাথে দ্বৈত "দ্বিধা" গানটি শ্রোতাপ্রিয়তা লাভ করে। এই গানের জন্য তিনি প্রথমবারের মত মেরিল-প্রথম আলো পুরস্কার-এ তারকা জরিপে শ্রেষ্ঠ কণ্ঠশিল্পী (নারী) বিভাগে পুরস্কার লাভ করেন। ২০১০ সালে হাবিবের সঙ্গীত পরিচালনায় "খোঁজ-দি সার্চ" চলচ্চিত্রে "এতো দিন কোথায় ছিলে" এবং "ভালোবাসলেই ঘর বাঁধা যায় না" চলচ্চিত্রে "বুকের ভিতর" গানে কণ্ঠ দেন।
২০১১ সালে "প্রজাপতি" চলচ্চিত্রে "স্পর্শ" ও "দু দিকে বসবাস" গানে কণ্ঠ দেন। এই চলচ্চিত্রের গানের জন্য তিনি প্রথমবারের মত জাতীয় চলচ্চিত্র পুরস্কার অর্জন করেন। এছাড়া "কে আপন কে পর" চলচ্চিত্রের গানে কণ্ঠ দেন। ২০১২ সালে ন্যান্সির দ্বিতীয় অ্যালবাম "রঙ" মুক্তি পায়। এবছর "ভালোবাসার রঙ" চলচ্চিত্রের "গভীরে আরো গভীরে" ও "ভালোবাসার একটু বেশি" গানে কণ্ঠ দেন। ২০১৩ সালে মুক্তি পায় তার তৃতীয় একক অ্যালবাম "মায়াবি আকাশ নীল" এবং আসিফ আকবর-এর সাথে দ্বৈত অ্যালবাম "ঝগড়ার গান"। এই বছর "পূর্ণদৈর্ঘ্য প্রেম কাহিনী" চলচ্চিত্রের "আকাশ হতে আমি চাই" গানে কণ্ঠ দেন। এই গানের জন্য তিনি টানা পঞ্চমবারের মত তারকা জরিপে শ্রেষ্ঠ কণ্ঠশিল্পী (নারী) বিভাগে মেরিল-প্রথম আলো পুরস্কার লাভ করেন।
২০১৬ সালে তিনি "সুইটহার্ট" ও "নিয়তি" চলচ্চিত্রে কণ্ঠ দেন। এছাড়া সাউন্ডটেকের ব্যানারে তার চতুর্থ একক অ্যালবাম "ভালোবাসো বলে" বের হয়। এই অ্যালবামের গীত রচনা করেছেন আহমেদ রিজভী এবং সুর ও সঙ্গীত পরিচালনা করেছেন শফিক তুহিন।
২০১৪ সালের ১১ই সেপ্টেম্বর ন্যান্সি বাংলাদেশ জাতীয়তাবাদী দল (বিএনপি)-এর অঙ্গ সংগঠন বাংলাদেশ জাতীয়তাবাদী সাংষ্কৃতিক সংস্থা (জাসাস)-এর ঢাকা মহানগর দক্ষিণ শাখার সহ-সভাপতিত্ব গ্রহণ করেন।
১৯৭৩ আরব-ইসরায়েলি যুদ্ধ

১৯৭৩ আরব-ইসরায়েলি যুদ্ধ (অক্টোবর যুদ্ধ, রমজান যুদ্ধ ও ইয়ম কিপুর যুদ্ধ বলেও পরিচিত) মিশর ও সিরিয়ার নেতৃত্বাধীন জোট এবং ইসরায়েলের মধ্যে ১৯৭৩ সালের ৬ থেকে ২৫ অক্টোবরের মধ্যে সংঘটিত হয়।
ইহুদিদের পবিত্র দিন ইয়ম কিপুরের সময় ইসরায়েল-অধিকৃত অঞ্চলে আরব জোটের অতর্কিত হামলার মাধ্যমে এই যুদ্ধ শুরু হয়। এসময় মুসলিম পবিত্র মাস রমজান ছিল। মিশরীয় ও সিরিয়ান সেনারা যুদ্ধবিরতি রেখা ভেদ করে যথাক্রমে সিনাই উপদ্বীপ ও গোলান মালভূমিতে ঢুকে পড়ে। এই অঞ্চলগুলো ১৯৬৭ সালের ছয় দিনের যুদ্ধের সময় ইসরায়েল অধিকার করে নেয়। যুক্তরাষ্ট্র ও সোভিয়েত ইউনিয়ন উভয়ে তাদের নিজ নিজ মিত্রদের এসময়ে সহায়তা করে। ফলে দুইটি পারমাণবিক শক্তিধর দেশের মধ্যে বিবাদ সৃষ্টি হয়।
মিশরের সফলভাবে সুয়েজ খাল অতিক্রম করার মাধ্যমে যুদ্ধের সূচনা হয়। যুদ্ধবিরতি রেখা অতিক্রম করার পর মিশরীয় সেনারা সিনাই উপদ্বীপের দিকে যাত্রা করে। তিন দিন পর ইসরায়েল এর অধিকাংশ সেনা নিয়োগ করে মিশরীয় অগ্রযাত্রা থামাতে সক্ষম হয়। সিরিয়ানরা গোলান মালভূমির উপর হামলা চালায়। প্রথমদিকে তারা ইসরায়েলি অধিকৃত অঞ্চলে সাফল্য লাভ করে। তিন দিনের মধ্যে ইসরায়েলিরা সিরিয়ানদের যুদ্ধপূর্ব যুদ্ধবিরতি রেখার বাইরে পাঠাতে সক্ষম হয়। এরপর তারা সিরিয়ার অভ্যন্তরে চারদিনব্যপী পাল্টা আক্রমণ চালায়। এক সপ্তাহের মধ্যে ইসরায়েলি গোলন্দাজরা দামেস্কের উপকন্ঠে গোলাবর্ষণ শুরু করে। নিজ মিত্রের ক্ষতির কথা চিন্তা করে মিশরের রাষ্ট্রপতি আনোয়ার সাদাত ধারণা করতেন যে সিনাইয়ের ভেতরে দুইটি কৌশলগত পথ অধিকার আলোচনার সময় তার অবস্থান শক্ত করবে। তাই তিনি মিশরীয়দের পুনরায় আক্রমণের নির্দেশ দেন। কিন্তু এই আক্রমণ প্রতিহত করা হয়। এরপর ইসরায়েলিরা পাল্টা আক্রমণ করে এবং দক্ষিণ ও পশ্চিমদিকে কায়রোর দিকে ধীরে অগ্রসর হওয়া শুরু করে। এসময় উভয় পক্ষে ব্যাপক ক্ষয়ক্ষতি হয়।
২৪ অক্টোবর নাগাদ ইসরায়েল নিজেদের অবস্থান শক্ত করে নেয় এবং মিশরের থার্ড আর্মি ও সুয়েজের শহর ঘিরে ফেলতে সক্ষম হয়। এসময় যুক্তরাষ্ট্র ও সোভিয়েত ইউনিয়নের মধ্যে উত্তেজনা বৃদ্ধি পায়। ২৫ অক্টোবর যুদ্ধবিরতি হয় এবং যুদ্ধের সমাপ্তি হয়।
এই যুদ্ধের দীর্ঘমেয়াদি ফলাফল ছিল। ১৯৬৭ সালের ছয় দিনের যুদ্ধে ভারসাম্যহীন অবস্থায় পরা মিশরীয়-সিরিয়ান-জর্ডানি মিত্রতা প্রাথমিক সাফল্যের ফলে খন্ডিত হয়। ইসরায়েল যুদ্ধক্ষেত্রে সফল হলেও এটি একচ্ছত্রভাবে আরব রাষ্ট্রগুলো সামরিকভাবে নিয়ন্ত্রণ করতে পারছে না তা প্রতীয়মান হয়। এসকল পরিবর্তন শান্তি প্রক্রিয়ার দিকে এগিয়ে যায়। ১৯৭৮ সালে ক্যাম্প ডেভিড চুক্তি স্বাক্ষরিত হয়। এর ফলে মিশরকে সিনাই উপদ্বীপ ফিরিয়ে দেয়া হয় এবং প্রথমবারের মত কোনো আরব রাষ্ট্র কর্তৃক ইসরায়েলকে স্বীকৃতি দেয়া হয়। মিশর সোভিয়েত ইউনিয়ন বলয়ের প্রভাব ত্যাগ করে বেরিয়ে আসে।
নরম্যান গর্ডন

নরম্যান গর্ডন (; জন্ম: ৬ আগস্ট, ১৯১১ - মৃত্যু: ২ সেপ্টেম্বর, ২০১৪) ট্রান্সভাল প্রদেশের বোক্সবার্গে জন্মগ্রহণকারী বিশিষ্ট ইহুদি দক্ষিণ আফ্রিকান আন্তর্জাতিক ক্রিকেটার ছিলেন। ১৯৩৮ থেকে ১৯৩৯ মেয়াদকালে দক্ষিণ আফ্রিকা ক্রিকেট দলের পক্ষে পাঁচটি টেস্টে অংশ নিয়েছেন। একমাত্র পুরুষ ক্রিকেটার হিসেবে তিনি শতায়ুর অধিকারী ছিলেন। ২৩ মার্চ, ২০১১ তারিখে সর্বাপেক্ষা বয়োঃজ্যেষ্ঠ ক্রিকেটারের সম্মাননা লাভ করেন। ঐদিন তিনি নিউজিল্যান্ডের এরিক টিন্ডিলের বয়স অতিক্রম করেন। টিন্ডিল ১ আগস্ট, ২০১০ তারিখে নিজের শততম জন্মদিনের কয়েকমাস পূর্বে মৃত্যুবরণ করেছিলেন।
১৯৩৩-৩৪ মৌসুমে ট্রান্সভাল ক্রিকেট দলের পক্ষে প্রথম-শ্রেণীর ক্রিকেটে অভিষেক ঘটে গর্ডনের। ১৯৩৯-৪০ মৌসুমে জোহেন্সবার্গে নাটালের বিপক্ষে ট্রান্সভাল দলের হয়ে প্রথম-শ্রেণীর ক্রিকেটে নিজস্ব সেরা ৬/৬১ বোলিং পরিসংখ্যান দাঁড় করান। এরপর দ্বিতীয় ইনিংসে ৩/৮৬ সংগ্রহ করেন। ১৯৪৮-৪৯ মৌসুম পর্যন্ত ট্রান্সভালের পক্ষে খেলা চালিয়ে যান।
ডিসেম্বর, ১৯৩৮ সালে ইংল্যান্ডের বিপক্ষে তার টেস্ট ক্রিকেটে অভিষেক ঘটে। প্রথম টেস্টের প্রথম ইনিংসে ১০৩ রানের বিনিময়ে ৫ উইকেটসহ টেস্টে ৭/১৬২ সেরা বোলিং পরিসংখ্যান গড়েন। খেলাটি ড্র হয়। ড্র খেলায় টম গডার্ডের বলে লেস অ্যামিসের হাতে স্টাম্পড হন। দ্বিতীয় টেস্টে ইংল্যান্ডের একমাত্র ইনিংসে ১৫৭ রানে পাঁচ উইকেট পান। এ খেলাতেও তিনি পূর্বোক্তদ্বয়ের হাতে শূন্য রানে আউট হয়েছিলেন। তিনি পাঁচ-টেস্ট সিরিজের প্রত্যেকটি টেস্টেই অংশ নিয়েছিলেন। ঐ টেস্টটিও ড্রয়ে পরিণত হয়। তৃতীয় টেস্টে গর্ডন ইংল্যান্ডের একমাত্র ইনিংসে ১২৭ রানে ২ উইকেট পান ও কেন ফার্নেস এবং হেডলি ভেরিটি’র হাতে ১ম ও ২য় ইনিংসে যথাক্রমে ১ ও ০ রান করেন। চতুর্থ খেলায় ২/৪৭ ও ৩/৫৮ উইকেট পেলেও ড্র হওয়া টেস্টে ব্যাট করতে পারেননি তিনি। চূড়ান্ত টেস্টে ২৫৬ রানে ১ উইকেট পান। উভয় ইনিংসে তিনি যথাক্রমে ০ ও ৭* রানে অপরাজিত ছিলেন। এ খেলাটি ছিল জনপ্রিয় অসীম সময়ের টেস্ট। খেলাটি ১০-দিনব্যাপী স্থায়ী ছিল। অবশেষে উভয় দলের অধিনায়কের সম্মতিক্রমে খেলাটি ড্র হিসেবে ঘোষণা করা হয়। এছাড়াও, এ টেস্টটি ছিল তার সর্বশেষ টেস্ট খেলা।
হাসান বসরি

হাসান বসরি’র () "পুরো নাম" আল হাসান ইবনে আবিল হাসান আল বসরি। তাঁর জীবনকাল ৬৪২ – ৭২৮ খ্রীস্টাব্দ। তিনি ছিলেন একজন প্রখ্যাত মুসলিম ধর্মতাত্ত্বিক। তিনি পারস্য বংশোদ্ভুত পিতামাতার ঘরে জন্মগ্রহণ করেছিলেন; আর বড় হয়েছিলেন উম্মে সালামার ঘরে। হাসান বসরী অনেক সাহাবির সাথে সাক্ষাৎ করেছিলেন। বলা হয় যে, বদর যুদ্ধে সৈনিক হিসেবে অংশগ্রহণকারী সত্তরজন সাহাবীর সাথে তিনি সাক্ষাৎ করেছিলেন। সুফি সাধনার দিক দিয়ে তিনি হযরত আলীর অনুসারী ছিলেন। তিনি ছিলেন তাঁর প্রজন্মের অন্যতম প্রভাবশালী সুফি ব্যক্তিত্ব । তিনি ১১০ হিজরি সালের ৫ রজব তারিখে ৮৯ বছর বয়সে মৃত্যুবরণ করেন। সমগ্র বসরার প্রায় সকল মানুষ তাঁর জানাজায় অংশ নিয়েছিলেন। এই কারণে আসরের নামাজের সময় বসরার জামে মসজিদ খালি ছিল। বসরার ইতিহাসে এমন ঘটনা ছিল এটাই প্রথম। অন্যান্য সুফি সাধকদের কাছেও তিনি একজন অনুকরণীয় ব্যক্তি হয়ে উঠেছিলেন। তাঁর ব্যক্তিত্ব সমসাময়িক সুফি সাধকদের উপর গভীর প্রভাব ফেলেছিল।
দারুল উলুম

দারুল উলুম (, transliterated "dar al-`ulum") একটি আরবি শব্দ। এর অর্থ “জ্ঞানালয়”। এই শব্দ দ্বারা সাধারণত ইসলামি ধর্মীয় শিক্ষালয় বোঝানো হয়। মাদ্রাসার অনুরূপ হলেও এতে আরো উচ্চস্তরের বিষয়ে পাঠদান করা হয়।
বর্তমানকালের প্রথাগত দারুল উলুমগুলোর উৎপত্তি দক্ষিণ এশিয়ায়। সর্বপ্রথম দারুল উলুম ভারতীয় ইসলামি পণ্ডিত তথা উলামাদের দ্বারা সূচিত হয়। দারুল উলুমে প্রাচীন দারসে নিজামি পাঠ্যক্রম অনুসরণ করা হয়। সেলজুক সাম্রাজ্যের নিজামিয়ার সাথে এর উৎসের যোগ রয়েছে। দক্ষিণ এশিয়ার ইসলামি ব্যক্তিত্ব যেমন শাহ ওয়ালিউল্লাহর মত পণ্ডিতরা এই পাঠ্যক্রমের উন্নয়ন ঘটান। দারসে নিজামি পাঠ্যক্রমে তাফসির, হিফজ, শরফ ও নাহু, ফারসি, উর্দু, তারিখ, ফিকহ, শরিয়াহ ইত্যাদি নিয়ে গঠিত।
আজকের প্রচলিত দারুল উলুম প্রতিষ্ঠান গুলোর মুল শিকড় ভারতীয় উপমহাদেশ থেকে প্রতিষ্ঠা লাভ করে। ভারতীয় ইসলামী পণ্ডিতদের প্রতিষ্ঠা করা দারুল উলূমে দারসে নিজামি (প্রাচীন যুগের ইসলামিক পাঠ্যক্রম) অনুসরণ করে চলেছিল, এবং আজও তা অনুসরণ করে চলেছে, যার উদ্ভব সেলজুক সাম্রাজ্যের নিজামিয়া ইসলামিক বিদ্যালয়গুলি থেকে, তবে এটি ভারতীয় উপমহাদেশে বিকশিত হয়েছিল ইসলামী চিন্তাবিদ ও ওলামাদের অধীনে, যেমন শাহ ওয়ালিউল্লাহ দেহলভী (১৭০৩ – ১৭৬২)। দরসে নিজামী সিলেবাসভুুক্ত বিষয়গুলো হচ্ছে তাফসির (কুরআনের অনুচ্ছেদ), হিফজ (কোরআন মুখস্থ), সারফ এবং নাহু (আরবি বাক্য গঠন এবং ব্যাকরণ ), ফারসি, উর্দু, তারিক (ইসলামিক ইতিহাস), ফিকহ (ইসলামিক আইনশাসন) এবং শরীয়াহ (ইসলামিক আইন) ইত্যাদি।
সুন্নি ইসলামের মধ্যে দেওবন্দি এবং বেরলভী হল ভারতীয় উপমহাদেশের (পাকিস্তান, ভারত, বাংলাদেশ এবং শ্রীলঙ্কা) দুটি প্রধান দল বা গোষ্ঠী।
যাদুমনি হাজং

যাদুমনি হাজং (বিশ শতক) টংক প্রথার বিরুদ্ধে ব্রিটিশ শাসনামলে বর্তমান নেত্রকোণা জেলার সুসং দুর্গাপুরে যে বিখ্যাত টঙ্ক আন্দোলন শুরু হয় তার সক্রিয় একজন কর্মী ছিলেন।
বৃহত্তর ময়মনসিংহ অঞ্চলের নেত্রকোণা জেলার কমলাকান্দা থানার খারনৈ ইউনিয়নের রানীগাঁও গ্রামে ১৯২২ সালে জন্মগ্রহণ করেন যাদুমনি হাজং। তার বাবার নাম "ললিত হাজং" এবং মায়ের নাম "নিত্যমনি হাজং"। তিনি চতুর্থ শ্রেণী পর্যন্ত পড়াশোনা করেন।
যাদুমনি হাজং এর পরিবার আগে থেকেই বাংলাদেশের কমিউনিস্ট পার্টির রাজনীতিতে সক্রিয় ছিলো। তার বাবা ছিলেন কমিউনিস্ট পার্টির কর্মী। একারণে তাদের বাড়িতে বিপ্লবী কমরেড মণি সিংহ, ললিত সরকার, আলতাব আলী, বিপিন গুণ সহ অনেক বিপ্লবী নেতাদের আসা যাওয়া ছিলো। এমন মহান বিপ্লবী নেতাদের সংস্পর্শে তিনি কমিউনিস্ট রাজনীতিতে আগ্রহী হন। পরবর্তীতে রশিমনি হাজং, কুমুদিনী হাজং সহ অন্যান্য বিপ্লবীদের সংস্পর্শে তিনি রাজনীতিতে কঠোর ভাবে মনোনিবেশ করেন।
ব্রিটিশ ভারতে জমিদারদের করা টঙ্ক প্রথার বিরুদ্ধে আন্দোলন সংগঠনের জন্য তিনি পাড়ায় পাড়ায় ঘুরে মানুষকে বুঝাতেন। চার ভাগ ধানের তিন ভাগ জমিদারকে দিতে হবে—এই অন্যায় দাবীর বিরুদ্ধে তিনি গোপনে মহিলাদের সংগঠিত করতে শুরু করেন। মণি সিংহ, বিপিন গুণ, ললিত সরকার সহ অন্যান্য নেতাদের সাথে গোপন বৈঠক, পার্টির জন্য বাড়ি বাড়ি যেয়ে সাহায্য তোলা সহ বিভিন্ন কাজ তিনি করেছেন। যে কারণে তাকে নিয়মিত পুলিশ ও জমিদারদের পাইক—পেয়াদাদের হুমকি শুনতে হতো। এতসব হুমকির মধ্যেও তিনি কাজ করে গেছেন। তার বিভিন্ন সভায় পুলিশ আক্রমণ পর্যন্ত চালায়।
১৯৪৬ সালে টঙ্ক প্রথার বিরুদ্ধে "লেংগুড়া বাজারে" একটি ঐতিহাসিক মিছিল হয়। মিছিলে পুলিশের গুলিতে অনেক হাজং আন্দোলন কর্মী মৃত্যুবরণ করেন। এই মিছিলে গুরুত্বপূর্ণ ভূমিকা পালন করেন যাদুমনি হাজং।
দেশ ভাগের পরেও সব সময় তাকে পুলিশ, ইপিআর এর হুমকি আর জেল জরিমানার ভয়ের মধ্য দিয়ে যেতে হয়েছে। কমিউনিস্ট পার্টির সদস্য হওয়ার কারণে তার সমস্ত সম্পত্তি পাকিস্তান সরকার বাজেয়াপ্ত করে। তবু তিনি বলতেন, জমিদারকে ধান দেই নাই, সেই সময়ে জুলুম সহ্য করেছি এখন আর জেলের ভয় করি না।
শকুন্তলা দেবী

শকুন্তলা দেবী (৪ নভেম্বর ১৯২৯ - ২১ এপ্রিল ২০১৩) একজন ভারতীয় লেখক এবং গণিত বিশারদ।তাকে ‘মানব কম্পিউটার’ নামে ডাকা হয়। তার এই অসাধারণ গণন-ক্ষমতার জন্য তাকে ১৯৮২ সালে ‘গিনেস বুক অব ওয়ার্ল্ড রেকর্ডস’ এর অন্তর্ভুক্ত করা হয়েছে। তিনি একজন লেখক হিসেবে বেশ কিছু বই লিখেছেন যার মধ্যে আছে উপন্যাস, গণিত, ধাঁধা ও জ্যোতির্বিজ্ঞানের উপর বই।
শকুন্তলা দেবী ব্যাঙ্গালুরুতে একটি কন্নড় ব্রাহ্মণ পরিবারে জন্ম গ্রহণ করেন। তার জন্মতারিখ ১৯২৯ সালের ৪ নভেম্বর। বাল্যকালে শকুন্তলার অসাধারণ স্মরণশক্তি ও সংখ্যা-গণনার দক্ষতাকে তার বাবা বেশি গুরুত্ব দেননি। যদিও মাত্র তিন বছর বয়সে তাকে তাসের বিভিন্ন খেলা রপ্ত করিয়ে ফেলেছিলেন। শকুন্তলার বাবা ছিলেন একটি সার্কাসের দলে। তিনি ওই দল ছেড়ে মেয়েকে নিয়ে বিভিন্ন ‘রোড শো’ শুরু করেন। তিনি প্রথাগত কোন শিক্ষায় শিক্ষিত হননি। মাত্র ছয় বছর বয়সে শকুন্তলা মাইসোর বিশ্ববিদ্যালয়ে অসাধারণ এই দক্ষতার প্রদর্শনী করেন। ১৯৪৪ সালে শকুন্তলা তার পিতার সাথে লন্ডন চলে আসেন। এরপর ১৯৬০ এর মাঝামাঝি সময়ে তিনি ভারতে চলে আসেন।
শকুন্তলা দেবীর এই অসাধারণ ক্ষমতা প্রকাশ পেলে সমস্ত বিশ্ব ব্যাপী তার প্রদর্শনী শুরু হয়। ১৯৫০ সালে ইউরোপে,১৯৭৬ সালে নিউইয়র্কে তার প্রদর্শনী অনুষ্ঠিত হয়। ১৯৮৮ সালে মার্কিন যুক্তরাষ্ট্র সফরের সময় ক্যালিফোর্নিয়া বিশ্ববিদ্যালয়ের মনোবিজ্ঞানের অধ্যাপক আর্থার জেসন তার উপর গবেষণা করেন। তিনি শকুন্তলা দেবীর মানসিক দক্ষতার উপর বেশ কিছু পরীক্ষা করেন। জেসন ১৯৯০ সালে তার একাডেমীক জার্নালে লেখেন, ৬১,৬২৯,৮৭৫ এর ৩ বর্গমূল এবং ১৭০,৮৫৯,৩৭৫ এর ৭ বর্গমূল করতে দিলে শকুন্তলা দেবী জেসনের নোটবুকে লেখার আগেই এগুলোর উত্তর ৩৯৫ ও ১৫ বলে দেন। 
২০১৩ সালের ২১ এপ্রিল শকুন্তলা দেবী ব্যাঙ্গালুরুতে শ্বাসকষ্ট জনিত কারণে ৮৩ বছর বয়সে মারা যান। তিনি বেশ কিছু দিন ধরেই হার্ট ও কিডনির সমস্যায় ভুগছিলেন। 
২০১৩ সালের ৪ নভেম্বরে তার ৮৪ তম জন্ম দিবসে গুগল তাকে শ্রদ্ধা নিবেদন করে বিশেষ ডুডল তৈরি করে। ২০২০ সালে আত্মজীবনীমূলক চলচ্চিত্র শকুন্তলা দেবী (চলচ্চিত্র) মুক্তি পায়।
আবুল হাসান আল উকলিদিসি

আবুল হাসান আল উকলিদিসি ছিলেন একজন আরব গণিতবিদ। তিনি দামেস্ক ও বাগদাদে কর্মরত ছিলেন। তার নামের পদবি তার ইউক্লিডের অনুসারী হওয়া নির্দেশ করে। আরবি সংখ্যাপদ্ধতির অবস্থানগত চিহ্ন নিয়ে তার বই "কিতাবুল ফুসুল ফি আল হিসাব আল হিন্দি (The Arithemetics of Al-Uqlidisi)" ৯৫২ সালের কাছাকাছি সময়ে রচিত হয়। এটি এ বিষয়ে টিকে থাকা সর্বপ্রাচীন বই। দশমিক ভগ্নাংশ নিয়ে আলোচনার জন্য এটি বিখ্যাত। সেসাথে এতে অপসারণ ছাড়া হিসাবের পদ্ধতির উল্লেখ রয়েছে।
পারসিয়ান গণিতবিদ জামশেদ আল কাশি ১৫ শতকে দশমিক ভগ্নাংশের আবিষ্কারক দাবি করলেও জে. লেনারট বার্গরেন উল্লেখ করেন যে এটি তার ভুল ছিল কারণ তার পাঁচশত বছর পূর্বে আল উকলিদিসি ১০ শতকে তা প্রথম ব্যবহার করেন।
আরব লিজিওন

আরব লিজিওন (আল জাইশ আল আরাবি) ছিল বিশ শতকের প্রথমভাগে ট্রান্সজর্ডান ও জর্ডানের নিয়মিত সামরিক বাহিনী।
ট্রান্সজর্ডানের নিয়ন্ত্রণ লাভের পর ১৯২০ সালের অক্টোবর যুক্তরাজ্য ১৫০ জন লোক নিয়ে একটি সেনাদল গঠন করে। এটিকে "মোবাইল ফোর্স" বলা হত। ক্যাপ্টেন ফ্রেডরিক গেরারড পেক এই বাহিনী দায়িত্ব পান। অভ্যন্তরীণ ও বহিঃশক্তির হুমকি মোকাবেলা করার জন্য এই বাহিনীকে দায়িত্ব দেয়া হয়। এই বাহিনী জারকাকে নিজেদের প্রধান কেন্দ্র হিসেবে ব্যবহার করে। লোকবলের ৮০ শতাংশ স্থানীয় চেচেনদের দ্বারা পূরণ করা হয়।
অটোমান সামরিক বাহিনী কাজ করেছে এমন আরবদের এতে যোগ দেয়। এর ফলে লোকবল ১০০০ এ পৌছায়। ১৯২৩ সালের ২২ অক্টোবর পুলিশকেও লিজিওনের সাথে যুক্ত করা হয়। এসময় তারা ট্রান্সজর্ডান আমিরাতের অধীনে কাজ করে। এই নতুন বাহিনীকে "আল জাইশ আল আরাবি" বলা হত। কিন্তু দাপ্তরিকভাবে ইংরেজি শব্দ আরব লিজিওন বলেই সব সময় পরিচিত ছিল। আরব লিজিওন ব্রিটেন কর্তৃক আর্থিক সাহায্য লাভ করে ও ব্রিটিশ অফিসাররা এর নেতৃত্ব দেয়। এই বাহিনীকে একটি পুলিশ বাহিনী হিসেবে গড়ে তোলা হয় যাতে ট্রান্সজর্ডানের বিভিন্ন গোত্রে মধ্যে শৃঙ্খলা রক্ষা করা যায় ও জেরুজালেম-আম্মান সড়ককে সুরক্ষা প্রদান করা যায়।
১৯২৬ সালের ১ এপ্রিল আরব লিজিওন থেকে বাছাই করা ব্যক্তিদের নিয়ে ট্রান্সজর্ডান সীমান্ত বাহিনী গঠিত হয়। এটি ১৫০ জন লোক নিয়ে গঠিত হয়েছিল এবং তাদের অধিকাংশই ট্রান্সজর্ডানের সড়কগুলোতে অবস্থান নেয়। এসময় আরব লিজিওনের লোকবল ৯০০ তে নেমে আসে এবং মেশিনগান, গোলন্দাজ ও যোগাযোগের জন্য সৈন্যের ঘাটতি পড়ে।
১৯৩৯ সালে জন বেগোট গ্লাব যিনি গ্লাব পাশা বলে পরিচিত, আরব লিজিওনের কমান্ডার হন। মেজর জেনারেল আবদুল কাদির পাশা আল জুনদি তার ডেপুটি কমান্ডার হিসেবে নিযুক্ত হন। তারা দুজন এই বাহিনী সুপ্রশিক্ষিত আরব বাহিনীতে রূপান্তর করেন।
দ্বিতীয় বিশ্বযুদ্ধের সময় আরব লিজিওন অক্ষশক্তির বিরুদ্ধে ভূমধ্যসাগর ও মধ্যপ্রাচ্যে লড়াই করে। এসময় বাহিনীতে ১৬০০ জন সৈনিক ছিল।
ইঙ্গ-ইরাকি যুদ্ধ ও সিরিয়া-লেবানন অভিযানে আরব লিজিওন গুরুত্বপূর্ণ ভূমিকা পালন করে। এই দুটিতে মিত্রশক্তি জয়ী হয়েছিল।
বিজয় কুচকাওয়াচে তিনজন উচ্চপদস্থ অফিসার অংশ নেন। তারা হলেন, মেজর জেনারেল আবদুল কাদির পাশা আল জুনদি, কর্নেল বাহজাত বে তাব্বারা ও লেফটেন্যান্ট কর্নেল আহমেদ সাদকাই বে।
আরব লিজিওন ১৯৪৮ আরব-ইসরায়েলি যুদ্ধে সক্রিয়ভাবে অংশ নেয়। সব মিলিয়ে এতে ৬,০০০ জন লোক ছিল। আরব লিজিওনের সামরিক দলে ৪,৫০০ জন লোক রেজিমেন্ট আকারের চারটি একক ব্যাটেলিয়ানে বিন্যস্ত ছিল। প্রত্যেকটির আলাদা সাজোয়া যান স্কোয়াড্রন ছিল এবং সাতটি স্বাধীন কোম্পানি সেসাথে অতিরিক্ত সেনা ছিল। রেজিমেন্টগুলো দুইটি ব্রিগেডে সংগঠিত ছিল। প্রথম ব্রিগেডে প্রথম ও তৃতীয় রেজিমেন্ট এবং তৃতীয় ব্রিগেডে দ্বিতীয় ও চতুর্থ রেজিমেন্ট থাকত। সেসাথে প্রতিটি ২৫-পাউন্ডারের দুটি গোলন্দাজ ব্যাটারিও ছিল। ১৯৪৮ সালের ৯ ফেব্রুয়ারি ট্রান্সজর্ডান ফ্রন্টিয়ার ফোর্স বিলুপ্ত করা হয় ও সদস্যদেরকে আরব লিজিওনের সদস্য করা হয়। প্রথমে গ্লাবের মাধ্যমে কাজ করা হলেও এসময় লেফটেন্যান্ট জেনারেল হওয়া ব্রিগেডিয়ার নরমান লেশ মাঠপর্যায়ে নেতৃত্ব দেন।
ইখওয়ানুস সাফা

ইখওয়ান আল সাফা ( ; The Brethren of Sincerity) ছিল ১০ শতকে ইরাকের বসরায় মুসলিম দার্শনিকদের একটি গোপন সংগঠন।
এই রহস্যময় সংগঠনের কাঠামো এবং এর সদস্যদের পরিচয় বিস্তারিত জানা সম্ভব হয়নি। তাদের লুকনো শিক্ষা এবং দর্শন রাসাইল ইখওয়ান আল সাফা নামক গ্রন্থে উল্লেখিত হয়েছে। ৫৩ টি লেখার বিশাল সারমর্ম পরবর্তী বিশ্বকোষগুলোকে প্রভাবিত করে। মুসলিম ও পাশ্চাত্য পন্ডিতদের এই সংগঠনের পরিচয় ও তাদের কাজ নিয়ে বিস্তারিত জানতে অনেক বড় সময় ব্যয় হয়েছে।
ক্রিয়েটিভ কমন্স

ক্রিয়েটিভ কমন্স (সিসি) হল একটি মার্কিন অলাভজনক সংস্থা এবং আন্তর্জাতিক নেটওয়ার্ক যা শিক্ষাগত প্রবেশাধিকারের জন্য নিবেদিত এবং উপলব্ধ সৃজনশীল কাজের পরিসর বিস্তৃত করতে তা আইনগতভাবে বৈধ পদ্ধতিতে শেয়ারের জন্য এবং পাবলিক ব্যবহারের জন্য লাইসেন্স নিয়ে কাজ করার উপর নিয়োজিত। সংস্থাটি জনসাধারণের জন্য বিনামূল্যে ক্রিয়েটিভ কমন্স লাইসেন্স নামে পরিচিত বেশকয়েকটি কপিরাইট লাইসেন্স প্রকাশ করেছে। এই লাইসেন্সগুলি কোন অধিকার সংরক্ষণ করে এবং কোন অধিকার তারা প্রাপক বা অন্যান্য নির্মাতাদের সুবিধার জন্য ছাড় দেয় তা সৃজনশীল কাজের স্রষ্ঠার সাথে যোগাযোগের করে জানা যায়। অধিকারগুলির একটি সহজবোধ্য সংশ্লিষ্ট চাক্ষুষ চিহ্নসহ প্রতিটি ক্রিয়েটিভ কমন্স লাইসেন্সের এক-পাতার সুনির্দিষ্ট ব্যাখ্যা বিদ্যমান৷ বিষয়বস্তুর মালিকরা এখনও তাদের কপিরাইট বজায় রাখে, কিন্তু ক্রিয়েটিভ কমন্স লাইসেন্সগুলি স্ট্যান্ডার্ড রিলিজ দেয় যা কপিরাইট মালিক (লাইসেন্সদাতা) এবং লাইসেন্সধারীর মধ্যে নির্দিষ্ট অধিকারের জন্য পৃথক আলোচনা প্রতিস্থাপন করে, যা একটি "সর্বস্বত্ব সংরক্ষিত" কপিরাইট ব্যবস্থাপনার অধীনে প্রয়োজনীয়।
২০০১ সালে লরেন্স লেসিগ, হ্যাল অ্যাবেলসন এবং এরিক এলড্রেড একসাথে সেন্টার ফর দা পাবলিক ডোমেনের সমর্থনে এই সংস্থাটি প্রতিষ্ঠা করেছিলেন। হ্যাল প্লটকিনের লেখা ক্রিয়েটিভ কমন্স সম্পর্কে একটি সাধারণ আগ্রহের প্রকাশনার প্রথম নিবন্ধটি ২০০২ সালের ফেব্রুয়ারিতে প্রকাশিত হয়েছিল। কপিরাইট লাইসেন্সের প্রথম সেটটি ২০০২ সালের ডিসেম্বরে প্রকাশিত হয়েছিল। প্রতিষ্ঠাতা ব্যবস্থাপনা দল লাইসেন্সগুলি তৈরি করেছিল এবং ক্রিয়েটিভ কমন্স অবকাঠামো তৈরি করেছিল যা আজকে পরিচিত হিসাবে মলি শ্যাফার ভ্যান হাউয়েলিং, গ্লেন ওটিস ব্রাউন, নীরু পাহাড়িয়া এবং বেন অ্যাডিদা অন্তর্ভুক্ত করে।
২০০২ সালে, ডেভিড এ. উইলির একটি ১৯৯৮ সালের পূর্ববর্তী প্রকল্প ওপেন কন্টেন্ট প্রকল্প, ক্রিয়েটিভ কমন্সকে উত্তরসূরি প্রকল্প হিসাবে ঘোষণা করে এবং ওয়াইলি সিসি এবং ম্যাথু হাউহে পরিচালক হিসাবে যোগদান করেন। অ্যারন সোয়ার্টজ ক্রিয়েটিভ কমন্সের প্রাথমিক পর্যায়ে একটি ভূমিকা পালন করেছিলেন, যেমন ম্যাথু হাউই করেছিলেন।
, বিভিন্ন ক্রিয়েটিভ কমন্স লাইসেন্সের অধীনে "প্রায় ২ বিলিয়ন" কাজ লাইসেন্স করা হয়েছে। উইকিপিডিয়া এবং এর সহপ্রকল্পগুলি এই লাইসেন্সগুলির মধ্যে একটি ব্যবহার করে। ২০১৭ সালের একটি প্রতিবেদন অনুসারে, ফ্লিকার একাই ৪১৫ মিলিয়ন সিসি-লাইসেন্সযুক্ত ছবি হোস্ট করেছে, সাথে ইউটিউবে প্রায় ৪৯ মিলিয়ন কাজ, দেভিয়ান্তর্টে ৪০ মিলিয়ন কাজ এবং উইকিমিডিয়া কমন্সে ৩৭ মিলিয়ন কাজ রয়েছে। লাইসেন্সগুলি স্ট্যাক এক্সচেঞ্জ, এমডিএন, ইন্টারনেট আর্কাইভ, খান একাডেমি, লিবারটেক্সটস, ওপেনস্ট্যাক্স, এমআইটি ওপেনকোর্সওয়্যার, উইকিহাউ, টেড, ওপেনস্ট্রিটম্যাপ, জিওজেব্রা, ডাউটনাট, ফ্যানডম, অরড্যুইনো, সিসিমিক্সটার.অর্গ, নিনজাম, ইত্যাদি দ্বারাও ব্যবহৃত হয় এবং পূর্বে আনস্প্ল্যাশ, পিক্সাবে এবং সক্রেটিক ব্যবহার করতো।
চুখাংফা

চুখাংফা (; ) আহোম সাম্রাজ্যের চতুর্থ রাজা ছিলেন। তিনি তৃতীয় আহোম রাজা সুবিনফার পুত্র ছিলেন। তার শাসনকালে আহোম সাম্রাজ্য প্রতিবেশী রাজ্যের সহিত যুদ্ধ জড়িত হয়। আহোম সাম্রাজ্য ১৩২৪ সালে কমতা রাজ্যের রাজা প্রতাপধ্বজের সহিত যুদ্ধ ঘোষণা করে। যুদ্ধটি বহুদিন ব্যাপী চলেছিল। কিন্তু চুখাংফা কমতা রাজ্যের রাজা প্রতাপধ্বজের বোন রজনীকে বিবাহ করার পর যুদ্ধের মীমাংসা হয়।
ডার সাবকো লাগতা হে

ডার সাবকো লাগতা হে ভারতীয় হিন্দী ভয়ানক ধারাবাহিক নাটক। এর প্রচার অ্যান্ডটিভিতে ৩১শে অক্টেবর ২০১৫ থেকে শনিবার-রবিবার এ সম্প্রচার করা হয়। এর নির্মাতা বিপাশা বসু। এটি সর্বমোট ২৬ ছোট প্রকারে সম্প্রচারিত হয়।
হাবিবুর রহমান (মুক্তিযোদ্ধা)

হাবিবুর রহমান (জন্ম: ১২ আগস্ট, ১৯৩৭) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।
হাবিবুর রহমানের জন্ম বরিশাল জেলার উজিরপুর উপজেলার গাববাড়ী গ্রামে। তার বাবার নাম আবুল হাসেম হাওলাদার এবং মায়ের নাম মন্নুজান বেগম। তার স্ত্রীর নাম নূরজাহান বেগম। তাদের চার ছেলে, তিন মেয়ে। 
ইপিআরে চাকরি করতেন হাবিবুর রহমান । ১৯৭১ সালে কর্মরত ছিলেন খুলনার ৫ নম্বর ইপিআর উইংয়ের সাপোর্ট প্লাটুনে। মুক্তিযুদ্ধ শুরু হলে তিনি যুদ্ধে যোগ দেন। প্রতিরোধযুদ্ধ শেষে ভারতে যান। পরে যুদ্ধ করেন ৯ নম্বর সেক্টরের টাকি সাবসেক্টরে। রাজাপুর থানা, বাকেরগঞ্জ থানা, বাবুগঞ্জ থানা আক্রমণ, চাচৈর, গাবখান, বানারিপাড়া যুদ্ধসহ অনেক যুদ্ধে তিনি অংশ হাবিবুর রহমান। চাচৈর যুদ্ধ ঝালকাঠি জেলায় সংঘটিত উল্লেখযোগ্য এক যুদ্ধ। নভেম্বর মাসের মাঝামাঝি একদল মুক্তিযোদ্ধা অবস্থান করছিলেন সেখানে। পাকিস্তানি সেনারা বরিশাল ও ঝালকাঠি—দুই দিক থেকে সেখানে এসে তাদের ওপর আক্রমণ চালায়। ১৪ নভেম্বর সারাদিন সেখানে রক্তক্ষয়ী যুদ্ধ হয়। এই যুদ্ধে হাবিবুর রহমান, মানিক, সেকেন্দার আলীসহ কয়েকজন বীরত্বের সঙ্গে যুদ্ধ করেন। সন্ধ্যার দিকে পাকিস্তানি সেনারা পিছু হটতে শুরু করে। এ সময় খাল পার হতে গিয়ে কয়েকজন পাকিস্তানি সেনা মুক্তিযোদ্ধাদের হাতে নিহত হয়। কয়েকজন পালাতে না পেরে একটি পরিত্যক্ত বাড়িতে লুকিয়ে থাকার চেষ্টা করে। পরবর্তীতে মুক্তিযোদ্ধারা তাদের খুঁজে বের করেন।
১৯৭১ সালের ১৩ বা ১৪ সেপ্টেম্বর ঝালকাঠি জেলার অন্তর্গত নলছিটিতে থানায় সফল আক্রমণ চালিয় মুক্তিযোদ্ধারা। হামলা শেষে হাবিবুর রহমান সহযোদ্ধাদের সঙ্গে ফিরে যান তাদের গোপন ঘাঁটিতে। পরদিন তারা জানতে পারেন, থানা আক্রমণের খবর পেয়ে ঝালকাঠি থেকে এক দল পাকিস্তানি সেনা এসে থানার পার্শ্ববর্তী দুটি গ্রাম জ্বালিয়ে দিয়ে গ্রামবাসীর ওপর অকথ্য নির্যাতন চালাচ্ছে। গ্রামবাসীর এই বিপদের মুহূর্তে তিনি নীরব থাকতে পারলেন না। সহযোদ্ধাদের নিয়ে ঝাঁপিয়ে পড়লেন পাকিস্তানি সেনাদের বিরুদ্ধে। তাদের বীরত্ব ও সাহসিকতায় শেষ পর্যন্ত পাকিস্তানি সেনারা পালিয়ে যায়।
সেপ্টেম্বর মাসের প্রথম দিকে মুক্তিযোদ্ধারা সিদ্ধান্ত নেন নলছিটি থানা আক্রমণের। পরিকল্পনা অনুযায়ী ১৩ বা ১৪ সেপ্টেম্বর তারা থানা আক্রমণ করেন। এই আক্রমণে অংশ নেন হাবিবুর রহমানসহ ৪৫ জন মুক্তিযোদ্ধা। মুক্তিযোদ্ধারা পরমপাশা স্কুল, তালতলা ও বাসস্ট্যান্ড এলাকায় অবস্থান নিয়ে পাকিস্তানি সেনাদের ওপর সাহসিকতার সঙ্গে আক্রমণ চালান। তাদের কাছে ভারী অস্ত্র বলতে ছিল একটি এলএমজি। এলএমজি ম্যান ছিলেন হাবিবুর রহমান। তিনি তখন এলএমজি হাবিব নামেই খ্যাতি পেয়েছিলেন। তিনি বীরত্বের সঙ্গে বিকেল তিনটা থেকে সন্ধ্যা পর্যন্ত একটানা যুদ্ধ করেন। তার দুঃসাহসিকতায় পাকিস্তানি সেনারা টিকতে না পেরে শেষ পর্যন্ত পালিয়ে যায়। হতাহত হয় বেশ কয়েকজন পাকিস্তানি সেনা। সেদিন যুদ্ধে মুক্তিযোদ্ধাদের পক্ষে দুজন শহীদ হন।
হুকাকাশি

হুকাকাশি বা হুকা-কাশি একটি বাংলা সাহিত্যের কাল্পনিক গোয়েন্দা চরিত্র যার স্রষ্টা শিশুসাহিত্যিক মনোরঞ্জন ভট্টাচার্য। হুকাকাশি জাতিতে জাপানী হলেও মনে প্রানে বাঙালি।
হুকাকাশি কলকাতার ডাফ স্ট্রীট নিবাসী জাপানী ব্যক্তি যিনি পেশিবহুল বা রিভলভারধারী গোয়েন্দা নন। তবে প্রয়োজনে জাপানী জুজুৎসুর মোক্ষম প্যাঁচেও তিনি প্রতিপক্ষকে ঘায়েল করতে সক্ষম। হুকাকাশি মগজের ওপর ভরসা রাখতে পছন্দ করেন এবং ছদ্মবেশ ধরতে অত্যন্ত পটু। তার সহকারীর নাম রনজিত।
মনোরঞ্জন ভট্টাচার্য, হুকাকাশির কাহিনীগুলি সবই কিশোরদের উপযোগী করে রচনা করেছেন। স্বল্পায়ু লেখক খুব বেশি গোয়েন্দা কাহিনী লিখে যেতে পারেননি। মাত্র আটটি গল্প ও উপন্যাস আছে তার হুকাকাশিকে নিয়ে। তবু শিশু কিশোরদের কাছে হুকাকাশি গোয়েন্দা অতীব জনপ্রিয় হয়েছিল। শিশুদের প্রিয় পত্রিকা রামধনু তে ধারাবাহিক 'পদ্মরাগ' উপন্যাসে এই গোয়েন্দার বাংলা সাহিত্যে প্রথম আবির্ভাব হয় (১৩৩৫ বঙ্গাব্দ)। তার অন্যান্য কাহিনীগুলি হলো: 'ঘোষ চৌধুরীর ঘড়ি' (উপন্যাস), 'সোনার হরিণ' (উপন্যাস), 'শান্তি ধামের অশান্তি' (ছোটগল্প), '১৩ নং বাড়ির রহস্য' (ছোটগল্প), 'হীরক রহস্য' (ছোটগল্প), 'চন্ডেশ্বরপুরের রহস্য' (ছোটগল্প), 'সংসক্তপুরের রহস্য' (ছোটগল্প)।
হুকাকাশির কাহিনী ১৩ নং নম্বর বাড়ির রহস্য ধারাবাহিক ভাবে কলিকাতা দূরদর্শনে প্রচারিত হয় ১৯৯৩ খ্রিষ্টাব্দে। গোয়েন্দা হুকাকাশির ভূমিকায় অভিনয় করেছিলেন বাংলা ছোটপর্দার অভিনেতা ও নাট্যব্যক্তিত্ব রমাপ্রসাদ বণিক।
রেজি সোয়ার্জ

মেজর রেজিনাল্ড অস্কার সোয়ার্জ, (; জন্ম: ৪ মে, ১৮৭৫ - মৃত্যু: ১৮ নভেম্বর, ১৯১৮) লন্ডনের লি এলাকায় জন্মগ্রহণকারী বিখ্যাত দক্ষিণ আফ্রিকান আন্তর্জাতিক ক্রিকেটার ছিলেন। দক্ষিণ আফ্রিকা ক্রিকেট দলের অন্যতম সদস্য ছিলেন তিনি।
দলে তিনি মূলতঃ লেগ ব্রেক বোলিং করতেন। পাশাপাশি ডানহাতে নিচেরসারিতে ব্যাটিংয়ে নামতেন। এছাড়াও, আন্তর্জাতিক পর্যায়ে রাগবি ইউনিয়ন ফুটবলার ছিলেন রেজি সোয়ার্জ।
সারের বাগশট এলাকার ব্যবসায়ী রবার্ট জর্জ সোয়ার্জের সন্তান ছিলেন তিনি। লন্ডনের সেন্ট পলস স্কুলে অধ্যয়ন শেষে ১৮৯৩ সালে কেমব্রিজের ক্রাইস্টস কলেজ থেকে ম্যাট্রিকুলেশন ডিগ্রী লাভ করেন। কেমব্রিজে থাকাকালে কেমব্রিজ বিশ্ববিদ্যালয় রাগবি দলে যোগ দেন। ১৮৯৩ সালে বিশ্ববিদ্যালয় খেলায় অংশগ্রহণের মাধ্যমে তিনি তার একমাত্র ব্লু লাভ করেন। রাগবি খেলোয়াড়ের তুলনায় ক্রিকেটে সবিশেষ দক্ষতা থাকা স্বত্ত্বেও ক্রিকেটের জন্য ব্লু পাননি।
১৮৯৯ সালে স্কটল্যান্ড এবং ১৯০১ সালে ওয়েলস ও আয়ারল্যান্ডের বিপক্ষে রাগবি খেলায় ইংল্যান্ডের পক্ষে তিনবার ক্যাপ পরিধান করেন। ক্লাব পর্যায়ে রিচমন্ডের পক্ষে খেলেন। এরপর ১৮৯৬-৯৭ মৌসুমে বার্বাডিয়ান্সের পক্ষে খেলার জন্য আমন্ত্রিত হন।
১৯০১ থেকে ১৯০২ সাল পর্যন্ত মিডলসেক্সের পক্ষে চমকপ্রদ খেলেন। এরপর দক্ষিণ আফ্রিকায় অভিবাসিত হন ও ট্রান্সভালে যোগ দেন। ১৯০৪ সালে দক্ষিণ আফ্রিকা দলের সাথে ইংল্যান্ড সফরে যান ও নিজেকে তুলে ধরতে সচেষ্ট হন। বার্নার্ড বোসানকুয়েতের কাছ থেকে কীভাবে গুগলি বল ছুঁড়তে হয়, তা শিখেন। অপ্রত্যাশিতভাবে গোপনে রাখা এ বল মেরে প্রভূতঃ সফলতাও লাভ করেন। ১৯০৪ ও ১৯০৭ সালে বোলিং গড়ে শীর্ষস্থানে ছিলেন। শেষ বছরটিতে মাত্র ১১.৭০ গড়ে ১৩৭ উইকেট নেন। ফলশ্রুতিতে ১৯০৮ সালে উইজডেন কর্তৃক বর্ষসেরা ক্রিকেটার হিসেবে মনোনীত হন। ১৯০৭ সালে দক্ষিণ আফ্রিকা টেস্ট খেলার জন্য প্রথমবারের মতো ইংল্যান্ড সফরে যায়। দলে কমপক্ষে চারজন লেগ-ব্রেক ও গুগলি বোলার ছিলেন। অব্রে ফকনার, বার্ট ভগলার ও গর্ডন হোয়াইটের সাথে তার গোপন অস্ত্র গুগলি ছুঁড়ে সফলতার সাথে সফর শেষ করেন।
১৯১২ মৌসুমের পর অবসর নেন। তাস্বত্ত্বেও আরও তিনবার এল রবিনসন একাদশের পরবর্তী দুই মৌসুম খেলেন। ১৭.৫৮ গড়ে ৩৯৮ উইকেট নেন। টেস্টে ২২.৬০ গড়ে ৫৫ উইকেট পান। প্রথম-শ্রেণীর ক্রিকেটে একটি সেঞ্চুরিও করেন তিনি। টেস্টবিহীন অবস্থায় ১৯০৪ সালে লর্ডসে ইংল্যান্ড একাদশের বিপক্ষে মনোমুগ্ধকর ১০২ রান তুলেন।
১৮৯৯ থেকে ১৯০২ সময়কালে লন্ডন স্টক এক্সচেঞ্জের সদস্য ছিলেন। এরপর ১৯০২ সালে দক্ষিণ আফ্রিকায় অভিবাসিত হবার পর দক্ষিণ আফ্রিকান রেলওয়েজে যোগ দেন। ১৯০৪ থেকে ১৯১১ সময়কালে দক্ষিণ আফ্রিকান স্টক এক্সচেঞ্জের সদস্য ছিলেন। পরবর্তীতে ব্রিটেনে ফিরে আসার পর পুনরায় লন্ডন স্টক এক্সচেঞ্জে যুক্ত হন।
ব্রিটিশ সেনাবাহিনীতে কিংস রয়্যাল রাইফেল কোর রেজিমেন্টে মেজর ছিলেন সোয়ার্জ। এ কোরটি প্রথম বিশ্বযুদ্ধে পশ্চিম রণাঙ্গনে মোতায়েন ছিল। যুদ্ধে অবদান রাখায় মিলিটারী ক্রস পান। যুদ্ধে তিনি অক্ষত থাকলেও ১৮ নভেম্বর, ১৯১৮ তারিখে ফ্রান্সের ইতাপলস এলাকায় স্পেনীয় ফ্লুয়ের কারণে মাত্র সাত দিন অবস্থানের পর ৪৩ বছর বয়সে তার দেহাবসান ঘটে।
রত্নপাথর

রত্নপাথর (জহর, মণি, রত্ন, বহুমূল্য পাথর বা আধা মূল্যবান পাথর নামেও পরিচিত) একটি খনিজ ক্রিস্টাল কেটে পালিশ করে অলংকার তৈরীতে ব্যবহৃত হয়। যাই হোক কিছু পাথর যেমন নীলকান্তমণি বা জৈব উপকরণ যা খনিজ নয় যেমন আম্বর, জেট ও মুক্তা ইত্যাদিকে রত্নপাথর হিসেবে প্রায়শই উল্লেখ করা হয়। অধিকাংশ রত্নপাথর কঠিন প্রকৃতির কিন্তু কিছু নরম খনিজ অলংকারে ব্যবহার করা হয়। কারণ তাদের দীপ্তি বা শারীরিক বৈশিষ্ট্য নান্দনিক মূল্য ফুটিয়ে তোলে। অসাধারণত্ব আরেকটি বৈশিষ্ট্য যা রত্নপাথরের মূল্য নির্ধারণ করে। অলংকার ছাড়াও প্রাচীনকাল থেকে নকশায় এবং ভাস্কর্যে রত্ন পাথর ব্যবহৃত হয়ে আসছে। যেমন পেয়ালায় গায়ে রত্ন পাথরের নকশা। রত্নপাথর নির্মাতাকে বলা হয় জহুরী, ল্যাপিডারি বা জেমকাটার। হীরক নিয়ে কাজ করা ব্যক্তিকে বলা হয় ডায়ম্যান্টায়ার।
এই ঐতিহ্যে কার্ল ফ্যাবার্জের ভাস্কর্য উল্লেখযোগ্য কাজ।
প্রাচ্যের প্রথাগত শ্রেণিভেদ যা প্রাচীন গ্রিসে ফিরিয়ে নিয়ে যায়, যেখানে মূল্যবান এবং অর্ধ মূল্যবান এর মধ্যে আলাদা করা হয়। অন্যান্য সংস্কৃতিতে এরকম শ্রেণীকরণ লক্ষ্য করা যায়। আধুনিককালে ব্যবহৃত মূল্যবান পাথরের মধ্যে আছে হীরা, চুনিপাথর, নীলকান্তমণি ও পান্না এবং অন্যান্য সকল অর্ধ মূল্যবান রত্নপাথর। এই পার্থক্য প্রাচীনকালে অসাধারণ পাথর সমূহের মানের পাশাপাশি তাদের দুষ্প্রাপ্যতা ফুটিয়ে তোলে। সব স্বচ্ছ সূক্ষ্ম রঙের পাথরগুলো তাদের বিশুদ্ধতম অবস্থানে থাকে। শুধুমাত্র ব্যতিক্রম বর্ণহীন হীরক। এরা খুবই কঠিন। কাঠিন্য মাত্রায় এদের কাঠিন্য ৮ থেকে ১০। অন্যান্য পাথরকে তাদের রঙ, স্বচ্ছতা এবং কঠোরতা দিয়ে পৃথকীকরণ করা হয়। ঐতিহ্যবাহী পার্থক্য আধুনিক মূল্যের উপর প্রতিফলিত হয় না। উদাহরণস্বরূপ গারনেট তুলনামূলকভাবে, সবুজ গারনেটকে বলা হয় স্যাভোরাইট যা মধ্য মানের পান্নার তুলনায় অনেক মূল্যবান। অর্ধ মূল্যবান রত্নপাথরের জন্য শিল্প, ইতিহাস ও প্রত্নতত্ত্ব ইত্যাদি ক্ষেত্রে অবৈজ্ঞানিক টার্ম হার্ডস্টোন ব্যবহৃত হয়। বাণিজ্যিক প্রেক্ষাপটে মূল্যবান এবং আধা মূল্যবান শব্দাবলি ব্যবহার ভুল বার্তা দেয় যে কিছু পাথর অন্যান্য পাথরের তুলনায় খুবই মূল্যবান।
ভারতী মুখার্জী

ভারতী মুখার্জী (জুলাই ২৭, ১৯৪০ - জানুয়ারী ২৮, ২০১৭) একজন আমেরিকান লেখিকা ও ইউনিভার্সিটি অব ক্যালিফোর্নিইয়ায় ইংরেজি বিভাগের অধ্যাপক ছিলেন।
ভারতী মুখার্জী বাঙ্গালী ও উনি কলকাতায় জন্মগ্রহণ করেন। ভারত স্বাধীন হবার পর বাবা-মায়ের সাথে উনি ইউরোপ চলে যান এবং ১৯৫০ এর দশকের প্রথম দিকে কলকাতা ফিরে আসেন ও লোরেটো স্কুলে ভর্তি হন। কলকাতা বিশ্ববিদ্যালয়ের অধীনস্থ লোরেটো কলেজ থেকে ১৯৫৯ এ উনি স্নাতক হন। পরে ১৯৬১ সালে বরোদা বিশ্ববিদ্যালয় থেকে উনি স্নাতকত্তর পাশ করেন।
শানু লাহিড়ী

তিনি কলকাতার অন্যতম উল্লেখযোগ্য মহিলা জনতা শিল্পী ছিলেন
শানু লাহিড়ী (২৩ জানুয়ারী ১৯২৮ - ১ ফেব্রুয়ারি ২০১৩) একজন বাঙ্গালী চিত্রশিল্পী ও কলা প্রশিক্ষক ছিলেন। কলকাতা শহরটি সুন্দর করার জন্য, আগ্রাসী রাজনৈতিক দেওয়াল লিখন ঢাকতে, সমস্ত শহর জুড়ে বিস্তৃত দেওয়াল অঙ্কন শিল্প উদ্যমে, তিনি কলকাতার অন্যতম উল্লেখযোগ্য মহিলা জন-শিল্পী। ছিলেন। বাংলা সাহিত্যের অন্যতম কথাশিল্পী কমলকুমার মজুমদার এবং চিত্রশিল্পী নীরদ মজুমদার ছিলেন শানু লাহিড়ীর সহোদর ভ্রাতা।